Legislatívne uznesenie Európskeho parlamentu o návrhu rozhodnutia Európskeho parlamentu a Rady, ktorým sa opravuje smernica 2002/2/ES, ktorou sa mení a dopĺňa smernica Rady 79/373/EHS o uvádzaní kŕmnych zmesí do obehu (KOM(2006)0340 - C6-0209/2006 - 2006/0117(COD))



Úradný vestník 317 E , 23/12/2006 S. 0166 - 0166



20061223 P6_TC1-COD(2005)0246 Pozícia Európskeho parlamentu prijatá v prvom čítaní 12. decembra 2006 na účely prijatia nariadenia Európskeho parlamentu a Rady (ES) č. …/2007, ktorým sa stanovuje Colný kódex Spoločenstva (modernizovaný Colný kódex) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej články 26, 95, 133 a 135, so zreteľom na protokol 2 Aktu o pristúpení Španielska a Portugalska týkajúci sa Kanárskych ostrovov a Ceuty a Melilly, a najmä na jeho článok 9 ods. 1, so zreteľom na návrh Komisie, so zreteľom na stanovisko Európskeho hospodárskeho a sociálneho výboru [1], konajúc v súlade s postupom stanoveným v článku 251 zmluvy [2], keďže: (1) Spoločenstvo je založené na colnej únii. V záujme hospodárskych subjektov ako aj colných orgánov v Spoločenstve je vhodné zhromaždiť súčasné colné predpisy do Colného kódexu Spoločenstva (ďalej len "kódex"). Vychádzajúc z konceptu vnútorného trhu by mal kódex obsahovať všeobecné pravidlá a postupy zabezpečujúce implementáciu colných a iných opatrení spoločných politík, ktoré sa zaviedli na úrovni Spoločenstva v súvislosti s obchodom s tovarom medzi Spoločenstvom a krajinami alebo územiami mimo colného územia Spoločenstva, vzhľadom na požiadavky týchto spoločných politík. Pritom by nemali byť dotknuté osobitné ustanovenia stanovené v iných oblastiach, ktoré môžu existovať alebo môžu byť zavedené v kontexte, okrem iného, právnych predpisov týkajúcich sa poľnohospodárstva, životného prostredia, spoločnej obchodnej politiky, štatistiky alebo vlastných zdrojov. Colné predpisy by mali byť lepšie priradené k ustanoveniam, ktoré sa týkajú výberu dovozných poplatkov, bez zmeny rozsahu platných daňových predpisov. (2) V súlade s oznámením Komisie týkajúcim sa ochrany finančných záujmov Spoločenstva a akčným plánom na roky 2004 –2005 [3], je vhodné prispôsobiť právny rámec na ochranu finančných záujmov Spoločenstva. (3) Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva [4], bol založený na zjednotení colných režimov uplatňovaných samostatne v členských štátoch počas osemdesiatych rokov. Toto nariadenie sa od jeho zavedenia opakovane a podstatne zmenilo a doplnilo s cieľom riešiť osobitné problémy, ako je ochrana dobrej viery alebo zohľadnenie bezpečnostných požiadaviek. Ďalšie zmeny a doplnenia kódexu sú nevyhnutné ako dôsledok významných legislatívnych zmien, ktoré sa uskutočnili za posledné roky na úrovni Spoločenstva aj na medzinárodnej úrovni, akými sú uplynutie platnosti Zmluvy o založení Európskeho spoločenstva pre uhlie a oceľ a vstup do platnosti Aktu o pristúpení z 1. mája 2004, ako aj zmena a doplnenie Medzinárodného dohovoru o zjednodušení a zosúladení colných režimov (ďalej len "Kjótsky dohovor"), ku ktorému bolo pristúpenie Spoločenstva schválené rozhodnutím Rady 2003/231/ES [5]. Prišiel čas zmodernizovať colné režimy a zohľadniť fakt, že elektronické vyhlásenia a spracovanie sú pravidlom a vyhlásenia a spracovanie v papierovej forme sú výnimkou. Vzhľadom na všetky tieto dôvody je ďalšia zmena a doplnenie súčasného kódexu nedostatočné a je potrebné jeho kompletné prepracovanie. (4) Uľahčenie legitímneho obchodu a boj proti podvodom si vyžaduje jednoduché, rýchle a štandardné colné režimy a procesy. V súlade s oznámením Komisie o jednoduchom a bezpapierovom prostredí pre clá a obchod [6] je preto vhodné zjednodušiť colné predpisy, aby sa umožnilo používanie moderných nástrojov a technológie, ďalej podporilo jednotné uplatňovanie colných predpisov a takto prispelo k zabezpečeniu základu pre účinné a jednoduché colné režimy. S cieľom zvýšiť konkurencieschopnosť podnikov by sa mali colné režimy zlúčiť alebo pripojiť a určitý počet colných režimov obmedziť na tie, ktoré sú hospodársky oprávnené. (5) Dokončením vnútorného trhu, znížením prekážok v medzinárodnom obchode a investovaním a posilnenou potrebou zabezpečiť bezpečnosť a ochranu na vonkajších hraniciach Spoločenstva sa zmenila úloha ciel tým, že sa stali hlavnou časťou procesu globalizácie a v monitorovaní a riadení medzinárodného obchodu katalyzátorom konkurencieschopnosti krajín a spoločností. Colné predpisy by preto mali odrážať novú ekonomickú realitu a novú úlohu a poslanie ciel. (6) Používanie informačnej a komunikačnej technológie (ďalej len "IT") je kľúčovým prvkom pri zabezpečovaní uľahčenia obchodu a súčasne účinnosti colných kontrol a tak znižuje náklady podniku a riziko pre spoločnosť. Je preto potrebné zaviesť právnu zásadu, že všetky colné a obchodné transakcie sa musia elektronicky riadiť, a že IT systémy pre colné operácie ponúkajú hospodárskym subjektom v každom členskom štáte rovnaké možnosti. (7) Využívanie informačných a komunikačných technológií by malo byť spojené s harmonizáciou colných kontrol, ktoré by mali byť rovnako účinné na celom území Spoločenstva a nemali by viesť k protisúťažnému správaniu na jednotlivých vstupných a výstupných bodoch územia. (8) V záujme uľahčovania podnikateľskej činnosti a zároveň počas poskytovania vhodných úrovní kontroly tovaru privezeného do alebo vyvezeného z colného územia Spoločenstva, je vhodné, aby informácie, ktoré poskytli hospodárske subjekty zohľadňujúc príslušné ustanovenia týkajúce sa ochrany údajov, boli spoločné pre colné orgány a iné orgány, ktoré sa zúčastňujú tejto kontroly, ako polícia, hraničná stráž, veterinárne a environmentálne orgány tak, aby hospodársky subjekt musel poskytnúť informáciu iba raz ("jednotné okno"), a aby tieto orgány kontrolovali tovar v rovnakom čase a na rovnakom mieste ("spoločné miesto kontroly"). (9) V záujme lepšieho fungovanianiektorýchpodnikov by hospodárske subjekty mali mať naďalej právo vymenovať zástupcu pre ich konania s colnými orgánmi. Toto právo na zastupovanie by však už nemalo byť vyhradené právnymi predpismi žiadneho členského štátu. Okrem toho by mal byť colný zástupca schopný mať štatút schváleného hospodárskeho subjektu. (10) Vyhovujúce a dôveryhodné hospodárske subjekty by mali, ako "schválené hospodárske subjekty", byť schopné maximálne využívať rozšírené používanie zjednodušených postupov, a zohľadňujúc aspekty bezpečnosti a ochrany mať úžitok zo zjednodušených colných kontrol. Takto budú môcť využívať štatút schváleného hospodárskeho subjektu "zjednodušené colné postupy" alebo štatút schváleného hospodárskeho subjektu "bezpečnosť a ochrana", a to osobitne alebo kumulatívne. (11) Všetky rozhodnutia, t.j. oficiálne akty colných úradov, ktoré sa týkajú colných predpisov a majú právny účinok na jednu alebo viac osôb, vrátane záväzných informácií vydaných týmito orgánmi, by sa mali vzťahovať na tie isté pravidlá. Všetky takéto rozhodnutia by mali byť platné v celom Spoločenstve a malo by byť možné ich vyhlásiť za neplatné, zmeniť a doplniť okrem prípadov, v ktorých nebolo stanovené inak alebo zrušiť, ak nie sú v súlade s colnými predpismi alebo ich výkladom. (12) Okrem práva odvolať sa proti akémukoľvek rozhodnutiu, ktoré urobili colné orgány, je v súlade s Chartou základných práv potrebné poskytnúť každej osobe právo byť vypočutý predtým, ako sa urobí akékoľvek rozhodnutie, ktoré by ju negatívne ovplyvnilo. Takéto ustanovenie v kódexe by sa mohlo uplatňovať aj v prípadoch dodatočného vyrovnania a rozhodnutí o vrátení alebo odpustení pohľadávok. (13) Zmodernizovanie colných režimov v rámci požiadaviek elektronického prostredia si vyžaduje deľbu zodpovedností medzi colnými orgánmi rôznych členských štátov. Je potrebné zabezpečiť vhodnú úroveň efektívnych, primeraných a odradzujúcich sankcií v rámci vnútorného trhu s cieľom zabrániť akýmkoľvek vážnym porušeniam colných pravidiel a tým znížiť riziko podvodu, hrozieb pre bezpečnosť a ochranu Spoločenstva a zabezpečiť finančné záujmy Spoločenstva. To je možné dosiahnuť prostredníctvom spoločného rámca Spoločenstva, ktorým sa udeľuje právomoc udeliť sankcie a vymedziť tieto sankcie v úplnom súlade s Chartou základných práv. (14) Aby sa zaručila rovnováha medzi potrebou colných orgánov zabezpečiť správne uplatňovanie colných predpisov na jednej strane a právom hospodárskych subjektov na spravodlivé zaobchádzanie na strane druhej, mali by byť colným orgánom udelené rozsiahle kontrolné právomoci a hospodárskym subjektom právo odvolať sa. (15) Aby sa znížil výskyt rizika pre Spoločenstvo, jeho občanov a obchodných partnerov, malo by byť harmonizované uplatňovanie colných kontrol členskými štátmi založené na spoločnom rámci riadenia rizika a elektronickom systéme pre jeho vykonávanie. Zriadenie rámca riadenia rizika spoločného pre všetky členské štáty by im nemalo brániť v kontrolovaní tovaru náhodnými kontrolami. (16) Je potrebné určiť faktory, na základe ktorých sa uplatňujú dovozné a vývozné clá a iné opatrenia vzhľadom na obchod s tovarom. Ak si tak vyžadujú potreby obchodu, je takisto vhodné stanoviť jasné ustanovenia pre vydávanie dôkazov o pôvode v Spoločenstve. (17) Čo sa týka pravidiel o preferenčnom pôvode, je vhodné s cieľom urýchliť proces rozhodovania v rámci Spoločenstva, udeliť Komisii právomoci na prijatie týchto pravidiel v prípade tovaru, ktorý využíva preferenčné opatrenia uplatniteľné v obchode medzi colným územím Spoločenstva a Ceutou a Melillou. (18) Aby sa vyhlo problémom s určovaním právneho základu, na základe ktorého vznikol colný dlh, je vhodné zoskupiť všetky prípady výskytu colného dlhu pri dovoze, ktoré vznikli inak ako predložením colného vyhlásenia o prepustenie do voľného obehu alebo o dočasnom použití s čiastočným oslobodením. To isté by sa malo uplatniť v prípade výskytu colného dlhu pri vývoze. (19) Odkedy nová úloha colných orgánov zahŕňa deľbu právomocí a spoluprácu medzi vnútrozemskými a pohraničnými colnými úradmi, by colný dlh vo väčšine prípadov mal vznikať na mieste, kde má dlžník sídlo, keďže colný úrad zodpovedný za toto miesto môže najlepšie dohliadať na činnosti príslušnej osoby. (20) Okrem toho je vhodné v súlade s Kjótskym dohovorom znížiť počet prípadov, v ktorých sa vyžaduje administratívna spolupráca medzi členskými štátmi, aby sa určilo miesto, kde vznikol colný dlh a aby sa clá vymohli. (21) Pravidlá pre osobitné colné režimy by mali umožniť využívanie jedinej záruky pre všetky kategórie osobitných režimov a pre také záruky, ktoré majú byť komplexné a zahŕňať niekoľko transakcií. (22) Aby sa zabezpečila lepšia ochrana finančných záujmov Spoločenstva a členských štátov, mala by záruka zahŕňať všetok tovar, ktorý nebol deklarovaný alebo bol nesprávne deklarovaný v zásielke alebo vo vyhlásení, na ktoré bolo vystavené. Z rovnakého dôvodu by záruka ručiteľa mala takisto zahŕňať sumy ciel, ktorých platba nasleduje po kontrolách po prepustení. (23) Aby sa zaručili finančné záujmy Spoločenstva a členských štátov a aby sa zamedzilo podvodným postupom, odporúčajú sa postupy, ktoré zahŕňajú postupné opatrenia na uplatňovanie komplexnej záruky. Ak existuje zvýšené riziko podvodu, malo by byť možné dočasne zakázať uplatňovanie komplexnej záruky s ohľadom na osobitnú situáciu hospodárskych subjektov. (24) V prípadoch, v ktorých vznikol colný dlh nedodržaním colných predpisov, je vhodné zohľadniť dobrú vieru príslušnej osoby a znížiť tak následky vzniknuté nedbalosťou dlžníka. (25) Je potrebné stanoviť zásadu určovania štatútu tovaru Spoločenstva, okolnosti týkajúce sa straty takéhoto štatútu a vytvoriť základ pre určovanie, kedy tento štatút ostáva nezmenený v prípadoch, v ktorých tovar dočasne opúšťa colné územie Spoločenstva. (26) Keď hospodársky subjekt vopred poskytol potrebné informácie na kontroly rizika pre vstup tovaru, je vhodné zabezpečiť, aby rýchle prepustenie tovaru bolo vtedy pravidlom. Kontroly fiškálnej a obchodnej politiky by mal primárne vykonávať colný úrad zodpovedný za priestory hospodárskeho subjektu. (27) Pravidlá pre colné vyhlásenia by sa mali zmodernizovať a zefektívniť, vyžadovať by sa malo najmä, aby boli colné vyhlásenia podávané spravidla elektronicky a aby sa zabezpečil iba jeden druh zjednodušeného colného vyhlásenia. (28) Odkedy sa v Kjótskom dohovore podporuje podávanie, registrácia a kontrola colného vyhlásenia pred príchodom tovaru, a okrem toho odlíšenie miesta, kde sa vyhlásenie podáva od miesta, na ktorom sa tovar fyzicky nachádza, odporúča sa umožniť centralizované colné konanie na mieste, kde má hospodársky subjekt sídlo. Centralizované konanie by malo zahŕňať možnosť použitia zjednodušených colných vyhlásení, odkladu dátumu podania kompletného colného vyhlásenia a potrebných dokumentov, pravidelného colného vyhlásenia a odloženej platby. (29) Aby sa prispelo k zabezpečeniu neutrálnych podmienok pre hospodársku súťaž v celom Spoločenstve, ktoré si predtým vyžadovali vnútroštátnu úpravu, je vhodné stanoviť na úrovni Spoločenstva pravidlá upravujúce zničenie alebo likvidáciu tovaru colnými orgánmi iným spôsobom. (30) S cieľom zjednodušiť subjektu možnosť výberu správneho postupu, vyhnúť sa chybám a znížiť počet vyrovnaní po prepustení a vrátení, sa odporúča vytvoriť spoločné a jednoduché pravidlá pre osobitné colné režimy (preprava, skladovanie, osobitné použitie a výroba) doplnené o malý súbor pravidiel pre každú kategóriu osobitného režimu. (31) Udeľovanie povolení pre niekoľko osobitných colných režimov s jedinou zárukou a jediným dohliadajúcim colným úradom by sa malo uľahčiť, a v týchto prípadoch by mali existovať jednoduché pravidlá týkajúce sa vzniku colného dlhu. Základným princípom by malo byť, že tovar umiestnený do osobitného colného režimu alebo výrobky z neho vyrobené sa hodnotia v čase vzniku colného dlhu. V ekonomicky opodstatnených prípadoch by však malo byť možné, hodnotiť tovar v čase, keď bol umiestnený do osobitného colného režimu. Rovnaké zásady by sa mali uplatňovať pri bežných spôsoboch zaobchádzania s tovarom. (32) Vzhľadom na zvýšené bezpečnostné opatrenia, zavedené do kódexu podľa nariadenia Európskeho parlamentu a Rady (ES) č. 648/2005 z 13. apríla 2005, ktorým sa mení a dopĺňa nariadenie Rady (EHS) č. 2913/92, ktorým sa ustanovuje Colný kódex Spoločenstva [7], by sa umiestnenie tovaru do slobodných colných pásiem malo stať colným režimom a tovar by mal podliehať colným kontrolám pri vstupe a s ohľadom na záznamy. (33) Pre tovar umiestnený do režimu na osobitné použitie, by sa mal zriadiť základný právny rámec týkajúci sa oslobodenia od spotrebnej dane, ako je uvedené v smernici Rady 92/12/EHS o všeobecných systémoch pre výrobky podliehajúce spotrebnej dani a o vlastníctve, pohybe a monitorovaní takýchto výrobkov z 25. februára 1992 [8], DPH pri dovoze uvedenej v článku 7 ods. 3 a v článku 10 ods. 3 smernice Rady 77/388/EHS zo 17. mája 1977o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia [9]a opatrení obchodnej politiky. (34) Vzhľadom na to, že zámer spätného vývozu viac nie je nevyhnutný, mal by sa colný režim oslobodenia pre aktívny zošľachťovací styk spojiť s prepracovaním pod colným dohľadom a režim vrátenia cla pre pasívny zošľachťovací styk by sa mal skončiť. Tento jeden colný režim aktívny zošľachťovací styk by mal zahŕňať aj zničenie okrem prípadov, v ktorých sa zničenie vykonáva colnými orgánmi alebo pod ich dohľadom. (35) Bezpečnostné opatrenia týkajúce sa tovaru Spoločenstva vyvezeného z colného územia Spoločenstva by sa mali rovnako uplatňovať na spätne vyvezený tovar bez štatútu Spoločenstva. Rovnaké základné pravidlá by sa mali uplatňovať na všetky druhy tovaru s možnosťou výnimiek, ak je to potrebné, ako napríklad pre tovar, ktorý sa cez colné územie Spoločenstva iba preváža. (36) S cieľom zabezpečiť účinný rozhodovací proces a jednotnosť je vhodné zjednodušiť mechanizmy na prijatie vykonávacích opatrení, vysvetliviek, usmernení a rozhodnutí Komisie, ktorými sa vyžaduje zrušenie rozhodnutia prijatého colnými orgánmi, ako aj na prípravu spoločnej pozície vo výboroch, pracovných skupinách a grémiách, ktoré sa zaviedli v rámci medzinárodných dohôd týkajúcich sa colných predpisov. Na prijatie vykonávacích opatrení je najvhodnejší riadiaci postup a na prijatie usmernení a vysvetliviek je najvhodnejší konzultačný postup. (37) Opatrenia nevyhnutné na vykonávanie tohto nariadenia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu [10]. (38) Je vhodné poveriť Komisiu prijatím vykonávacích opatrení, najmä ak Spoločenstvo prijíma záväzky a povinnosti týkajúce sa medzinárodných dohôd, ktoré si vyžadujú úpravu ustanovení kódexu. (39) S cieľom zjednodušiť a racionalizovať colné predpisy sa v záujme transparentnosti do kódexu začlenilo niekoľko ustanovení, ktoré sú v súčasnosti obsiahnuté v autonómnych aktoch Spoločenstva. Preto by sa mali tieto nariadenia spolu s nariadením (EHS) č. 2913/92 zrušiť: - Nariadenie Rady (EHS) č. 3925/91 z 19. decembra 1991 o zrušení kontrol a formalít týkajúcich sa príručnej a podanej batožiny u osôb, ktoré uskutočňujú lety a námorné cesty vnútri Spoločenstva [11], - Nariadenie Rady (ES) č. 82/2001 z 5. decembra 2000 o definícii pojmu "výrobky s pôvodom" a metód administratívnej spolupráce pri obchodovaní medzi colným územím Spoločenstva a Ceutou a Melillou [12], - Nariadenie Rady (ES) č. 1207/2001 z 11. júna 2001 o postupoch pre umožnenie vydávania sprievodných osvedčení EUR.1 na prípravu fakturačných vyhlásení a formulárov EUR.2 a na vydávanie niektorých schválených vývozných povolení podľa doložiek upravujúcich preferenčné obchodovanie medzi Európskym spoločenstvom a niektorými krajinami [13]. (40) V súlade s princípom proporcionality je potrebné a vhodné stanoviť pre účinné fungovanie colnej únie ako centrálneho piliera vnútorného trhu pravidlá a postupy, ktoré je možné uplatniť na tovar privezený dovnútra alebo vyvezený z colného územia Spoločenstva. Toto nariadenie nepresahuje rámec nevyhnutný na dosiahnutie týchto cieľov sledovaných v súlade s článkom 5 zmluvy, PRIJALI TOTO NARIADENIE: HLAVA I VŠEOBECNÉ USTANOVENIA KAPITOLA 1 ROZSAH COLNÝCH PREDPISOV, ÚLOHA CIEL A DEFINÍCIE Článok 1 Predmet a rozsah Týmto nariadením sa zavádza Colný sadzobník Spoločenstva, ďalej len "kódex", ktorým sa stanovujú všeobecné pravidlá a postupy, ktoré sú uplatniteľné na tovar privezený dovnútra alebo vyvezený z colného územia Spoločenstva. Kódex sa uplatňuje jednotne na celom colnom území Spoločenstva bez toho, aby boli dotknuté právne predpisy v iných oblastiach týkajúcich sa takéhoto obchodu. Článok 2 Úloha colných orgánov Colné orgány sú zodpovedné za dohľad nad medzinárodným obchodom Spoločenstva, čím prispievajú k otvoreniu obchodu, vykonávaní vonkajších aspektov vnútorného trhu, spoločnej obchodnej politiky a ďalších spoločných politík Spoločenstva so zameraním na obchod, ako aj k celkovej bezpečnosti dodávateľského reťazca. Tieto úlohy zahŕňajú: a) ochranu finančných a iných rozhodujúcich záujmov Spoločenstva a jeho členských štátov pred nečestným a nelegálnym obchodom; b) ochranu Spoločenstva pred nečestným a nelegálnym obchodom a súbežnú podporu legitímnej obchodnej činnosti; c) zaistenie bezpečnosti a ochrany občanov a prostredia, ak je to vhodné v úzkej spolupráci s inými orgánmi; d) udržiavanie náležitej rovnováhy medzi colnými kontrolami a uľahčením legitímneho obchodu. Článok 3 Colné územie 1. Colné územie Spoločenstva zahŕňa tieto územia, vrátane ich teritoriálnych vôd, vnútrozemských vôd a vzdušného priestoru: - územie Belgického kráľovstva; - územie Českej republiky, - územie Dánskeho kráľovstva, okrem Faerských ostrovov a Grónska; - územie Spolkovej republiky Nemecko, okrem ostrova Helgoland a územia Buesingenu (Zmluva z 23. novembra 1964 medzi Spolkovou republikou Nemecko a Švajčiarskou konfederáciou); - územie Estónskej republiky; - územie Helénskej republiky; - územie Španielskeho kráľovstva, okrem Ceuty a Melilly; - územie Francúzskej republiky, okrem Novej Kaledónie, Mayotte, Saint-Pierre a Miquelon, Wallisových ostrovov a ostrova Futuna a Francúzskej Polynézie; - územie Írska; - územie Talianskej republiky, okrem obcí Livigno a Campione d'Italia a pobrežných vôd jazera Lugano nachádzajúcich sa medzi brehom a politickou hranicou územia medzi Ponte Tresa a Porto Ceresio; - územie Cyperskej republiky, v súlade s ustanoveniami Aktu o pristúpení; - územie Lotyšskej republiky; - územie Litovskej republiky; - územie Luxemburského veľkovojvodstva; - územie Maďarskej republiky; - územie Maltskej republiky; - územie Holandského kráľovstva v Európe; - územie Rakúskej republiky; - územie Poľskej republiky; - územie Portugalskej republiky; - územie Slovinskej republiky; - územie Slovenskej republiky; - územie Fínskej republiky; - územie Švédskeho kráľovstva; - územie Spojeného kráľovstva Veľkej Británie a Severného Írska a Normanských ostrovov a ostrova Man. 2. Za súčasť colného územia Spoločenstva, vrátane ich teritoriálnych vôd, vnútrozemských vôd a vzdušného priestoru, sa považujú tieto územia ležiace mimo územia členských štátov, pričom sa zohľadňujú dohovory a zmluvy, ktoré sa na týchto územiach uplatňujú: a) FRANCÚZSKO Územie Monaka ako je vymedzené v Colnom dohovore podpísanom v Paríži 18. mája 1963 (Úradný vestník Francúzskej republiky z 27. septembra 1963, s. 8679); b) CYPRUS Územie základní Akrotiri a Dhekelia pod zvrchovanosťou Spojeného kráľovstva ako sú vymedzené v Zmluve o založení Cyperskej republiky podpísanej v Nikózii 16. augusta 1960 (United Kingdom Treaty Series No 4 (1961) Cmnd. 1252). 3. Určité ustanovenia colných predpisov sa môžu uplatňovať mimo colného územia Spoločenstva v rámci právnych predpisov upravujúcich osobitné oblasti alebo v rámci medzinárodných dohovorov. Článok 4 Vymedzenie pojmov Na účely kódexu sa uplatňuje toto vymedzenie pojmov: 1) "colné orgány" sú colné správy členských štátov zodpovedné za uplatňovanie colných predpisov a akékoľvek iné orgány splnomocnené podľa vnútroštátneho práva uplatňovať určité colné predpisy; 2) "colné predpisy" sú súborom právnych predpisov, ktorý pozostáva z: a) kódexu a ustanovení na jeho implementáciu prijatých na úrovni Spoločenstva, prípadne na vnútroštátnej úrovni; b) Spoločného colného sadzobníka; c) medzinárodných dohôd, ktoré obsahujú colné ustanovenia, pokiaľ sú uplatniteľné v Spoločenstve; 3) "osoba" je fyzická osoba, právnická osoba alebo akékoľvek združenie osôb, ktoré nie je právnickou osobou, ale je podľa predpisov Spoločenstva alebo vnútroštátnych právnych predpisov spôsobilá na právne úkony; 4) "hospodársky subjekt" je osoba, ktorá sa v rámci svojej podnikateľskej činnosti podieľa na činnostiach upravených colnými predpismi; 5) "colný zástupca" je osoba so sídlom na území Európskej únie, ktorá poskytuje tretím stranám služby v colnej oblasti; 6) "riziko" je pravdepodobnosť udalosti, ktorá môže vzniknúť vzhľadom na vstup, výstup, tranzit, prepravu alebo konečné použitie tovaru prevezeného medzi colným územím Spoločenstva a krajinami alebo územiami mimo tohto územia a vzhľadom na prítomnosť tovaru, ktorý nemá štatút Spoločenstva, a ktorá by mohla mať tieto následky: a) zabránila by správnemu uplatňovaniu opatrení Spoločenstva alebo vnútroštátnych opatrení; b) ohrozila by finančné záujmy Spoločenstva a jeho členských štátov; c) predstavovala by hrozbu pre bezpečnosť a ochranu Spoločenstva a jeho občanov, zdravie človeka, zvierat a rastlín a pre životné prostredie alebo spotrebiteľov; 7) "colné kontroly" sú špecifické úkony vykonávané colnými orgánmi podľa článkov 27 až 30; 8) "predbežné colné vyhlásenie" je vyhlásenie, ktoré sa má urobiť predtým, ako je tovar privezený do alebo vyvezený z colného územia Spoločenstva; 9) "colné vyhlásenie" je úkon, ktorým osoba požaduje stanovenou formou a spôsobom, aby bol tovar umiestnený do navrhovaného colného režimu, a ak je to vhodné, naznačuje osobitný úkon, ktorý sa má vykonať; 10) "deklarant" je osoba, ktorá podáva predbežné colné vyhlásenie alebo colné vyhlásenie vo vlastnom mene alebo osoba, v mene ktorej sa colné vyhlásenie podáva; 11) "colný režim" je akýkoľvek z týchto colných režimov, do ktorého sa tovar môže umiestniť v súlade s kódexom: a) prepustenie do voľného obehu; b) osobitné colné režimy; c) vývoz; 12) "dovozné clo" je colný poplatok stanovený v Spoločnom colnom sadzobníku, ktorý sa má zaplatiť za dovoz tovaru; 13) "vývozné clo" je colný poplatok stanovený v Spoločnom colnom sadzobníku, ktorý sa má zaplatiť za vývoz tovaru; 14) "tovar bez štatútu Spoločenstva" je tovar iný ako ten, ktorý je uvedený v bode 20 alebo ten, ktorý stratil štatút tovaru Spoločenstva; 15) "riadenie rizika" je systematické zisťovanie rizika a zavádzanie všetkých nevyhnutných opatrení na obmedzenie vystavenia sa riziku; 16) "prepustenie tovaru" je úkon, ktorým colné orgány umožňujú nakladať s tovarom za podmienok stanovených pre colný režim, do ktorého bol tovar umiestnený; 17) "colný dohľad" je všeobecná činnosť colných orgánov, ktorou sa zabezpečuje dodržiavanie colných predpisov, a ak je to vhodné, sledujú sa ďalšie ustanovenia, ktoré sa vzťahujú na tovar podliehajúci takejto činnosti; 18) "vrátenie" je vrátenie alebo odpustenie dovozného cla na tovar prepustený do voľného obehu, ak sa takýto tovar vyváža z colného územia Spoločenstva v nezmenenom stave alebo v podobe spracovaných výrobkov; 19) "spracované výrobky" znamenajú tovar umiestnený do colného režimu, ktorý prešiel spracovateľskými operáciami; 20) "osoba pôsobiaca na colnom území Spoločenstva" je: a) v prípade fyzickej osoby akákoľvek osoba, ktorá má na colnom území Spoločenstva obvyklé bydlisko; b) v prípade právnickej osoby alebo združenia osôb akákoľvek osoba, ktorá má na colnom území Spoločenstva svoje sídlo, miesto, z ktorého riadi svoju činnosť alebo stálu prevádzkareň; 21) "colný štatút" je postavenie tovaru, ktoré vyjadruje, či ide o tovar Spoločenstva alebo o tovar bez štatútu Spoločenstva; 22) "tovar Spoločenstva" je tovar, ktorý patrí do akejkoľvek z týchto kategórií: a) tovar, ktorý je výlučne získaný na colnom území Spoločenstva, a ktorý nezahŕňa tovar dovezený z krajín alebo území mimo colného územia Spoločenstva; b) tovar dovezený z krajín alebo území mimo colného územia Spoločenstva a prepustený do voľného obehu; c) tovar získaný alebo vyrobený na colnom území Spoločenstva buď výlučne z tovaru uvedeného v písm. b) alebo z tovaru uvedeného v písm. a) a b); 23) "predloženie tovaru colnému úradu" je oznámenie colným orgánom, že tovar sa nachádza na colnom úrade alebo na akomkoľvek inom mieste určenom alebo schválenom colnými orgánmi, a že môže byť vykonaná colná kontrola tohto tovaru; 24) "držiteľ tovaru" je osoba, ktorá je vlastníkom tovaru alebo osoba, ktorá má naňho podobné dispozičné právo alebo osoba, ktorá ho fyzicky kontroluje; 25) "držiteľ colného režimu" je osoba, ktorá podáva colné vyhlásenie alebo osoba, z ktorej poverenia bolo podané colné vyhlásenie alebo osoba, na ktorú boli prevedené práva a povinnosti uvedenej osoby vyplývajúce z colného režimu; 26) "opatrenia obchodnej politiky" sú netarifné opatrenia stanovené ako súčasť spoločnej obchodnej politiky formou predpisov Spoločenstva upravujúcich dovoz a vývoz tovaru; 27) "spracovateľské operácie" sú: a) prepracovanie tovaru vrátane jeho montáže, zostavenia alebo prispôsobenia inému tovaru; b) spracovanie tovaru; c) zničenie tovaru; d) oprava tovaru vrátane jeho obnovy a nastavenia; e) použitie tovaru, ktorý nie je obsiahnutý v spracovaných výrobkoch, avšak umožňuje alebo uľahčuje výrobu týchto výrobkov, a to aj vtedy, ak sa pri spracovávaní celkom alebo čiastočne spotrebuje (výrobné príslušenstvo); 28) "výťažnosť" je množstvo alebo percentuálny podiel spracovaných výrobkov získaných spracovaním daného množstva tovaru umiestneného do colného režimu spracovania. KAPITOLA 2 PRÁVA A POVINNOSTI OSÔB VZHĽADOM NA COLNÉ PREDPISY Oddiel 1 Poskytovanie informácií Článok 5 Výmena údajov, ochrana údajov 1. Všetky potrebné výmeny údajov, sprievodných dokumentov, rozhodnutí a oznámení medzi colnými orgánmi a medzi hospodárskymi subjektmi a colnými orgánmi sa uskutočňujú využívaním techník elektronického spracovania údajov. V súlade s postupom uvedeným v článku 194 ods. 3 môže Komisia prijať opatrenia zamerané na zmenu nepodstatných prvkov tohto nariadenia prostredníctvom noriem, ktorými sa ustanovujú výnimky z prvého pododseku. 2. V súlade s postupom stanoveným v článku 194 ods. 2 Komisia s výnimkou osobitne určených prípadov prijíma opatrenia, ktorými sa stanovujú: a) pravidlá, ktoré definujú a upravujú správy určené na výmenu medzi colnými úradmi, ako sa vyžaduje na uplatňovanie colných predpisov; b) spoločný súbor údajov a formát dátových správ, ktoré sú podľa colných predpisov určené na výmenu. Údaje uvedené v písm. b) prvého pododseku obsahujú podrobné údaje potrebné pre analýzu rizika a náležité uplatnenie colných kontrol, a ak je to vhodné, s využitím medzinárodných noriem a obchodných postupov. Systémy potrebné na elektronickú výmenu údajov medzi colnými správami sa v súlade s odsekom 1 zavedú najneskôr 30. júna 2009. Článok 6 Ochrana údajov 1. Na všetky informácie, ktoré získali colné orgány počas výkonu svojich povinností, a ktoré majú dôverný charakter alebo sa s nimi zaobchádza ako s dôvernými, sa vzťahuje záväzok služobného tajomstva. Príslušné colné orgány ich nemôžu zverejniť bez výslovného súhlasu osoby alebo orgánu, ktorý tieto údaje poskytol, okrem prípadov colných kontrol, ako sa uvádza v článku 28 ods. 2. Takéto informácie sa však môžu zverejniť bez povolenia, ak sú tak colné orgány povinné alebo oprávnené konať na základe platných ustanovení, najmä v súvislosti s ochranou údajov alebo súdnym konaním. 2. Oznámenie dôverných údajov colným správam a iným orgánom krajín alebo území mimo colného územia Spoločenstva sa povoľuje iba v rámci medzinárodnej dohody, ktorou sa zabezpečuje rovnaká úroveň ochrany údajov. Zverejnenie alebo oznámenie informácií sa uskutočňuje v úplnej zhode s platnými ustanoveniami o ochrane údajov. Článok 7 Výmena dodatočných informácií medzi colnými orgánmi a hospodárskymi subjektmi 1. Colné orgány a hospodárske subjekty si môžu vymieňať akékoľvek informácie, ktoré sa podľa colných predpisov osobitne nevyžadujú na účely vzájomnej spolupráce pri určovaní a potláčaní rizika. Výmena sa môže uskutočniť na základe písomnej dohody a môže umožniť colným orgánom prístup k počítačovým systémom hospodárskeho subjektu. 2. Každá informácia, ktorú poskytla počas spolupráce uvedenej v odseku 1 jedna strana druhej je dôverná, pokiaľ sa obidve strany nedohodnú inak. Článok 8 Poskytovanie informácií colnými orgánmi 1. Každá osoba môže od colných orgánov požadovať informácie týkajúce sa uplatňovania colných predpisov. Takáto žiadosť môže byť zamietnutá, ak sa nevzťahuje na skutočne zamýšľaný dovoz alebo vývoz. 2. Colné správy zachovávajú pravidelný dialóg s hospodárskymi subjektmi a inými orgánmi, ktoré sa zúčastňujú medzinárodného obchodu s tovarom. Podporujú transparentnosť tvorbou legislatívy, administratívnych rozhodnutí a formulárov žiadostí pre medzinárodný obchod s tovarom a tým, že ich hospodárskym subjektom sprístupňujú bez poplatku podľa možností prostredníctvom internetu. Článok 9 Poskytovanie informácií colným orgánom 1. Každá osoba, ktorá sa priamo alebo nepriamo podieľa na úkonoch súvisiacich s colnými formalitami, poskytuje na žiadosť colných orgánov v stanovených lehotách všetky podklady a informácie bez ohľadu na použitý nosič informácií a všetku potrebnú pomoc. 2. Bez toho, aby bolo dotknuté uplatňovanie sankcií, podanie predbežného colného vyhlásenia alebo colného vyhlásenia, vrátane zjednodušeného vyhlásenia, oznámenia, predloženia žiadosti o povolenie alebo akéhokoľvek iného rozhodnutia, sa príslušná osoba považuje za zodpovednú: a) za správnosť informácií uvedených vo vyhlásení, oznámení, žiadosti alebo v každom inom príslušnom formulári; b) za autentickosť každého podaného alebo sprístupneného dokumentu; c) ak je to vhodné, za súlad so všetkými záväzkami, ktoré sa týkajú umiestnenia daného tovaru do príslušného colného režimu alebo výkonu povolených činností. Prvý pododsek sa uplatňuje takisto na poskytovanie všetkých informácií požadovaných colnými orgánmi. V prípade, že zástupca príslušnej osoby podal vyhlásenie alebo oznámenie, predložil žiadosť alebo poskytol požadované informácie, má zástupca takisto povinnosti, ktoré sú stanovené v prvom pododseku. Článok 10 Spoločný systém údajov Členské štáty spolupracujú s Komisiou s cieľom vyvinúť, udržať a zaviesť elektronický systém pre spoločnú registráciu a udržiavanie záznamov o: a) všetkých osobách, ktoré sa priamo alebo nepriamo podieľajú na úkonoch súvisiacich s colnými formalitami; b) každom povolení, ktoré sa týka colného režimu alebo štatútu schváleného hospodárskeho subjektu. Údaje sa sprístupňujú colným správam členských štátov počas výkonu ich povinností a v súlade s pravidlami, ktoré sú uvedené v treťom odseku, aj hospodárskym subjektom. V súlade s postupom uvedeným v článku 194 ods. 3 prijíma Komisia opatrenia zamerané na zmenu nepodstatných prvkov tohto nariadenia jeho doplnením normami,ktoré sa týkajú štandardného formátu a obsahu údajov, ktoré sa majú registrovať a pravidlá prístupu k týmto údajom. Oddiel 2 Colné zastúpenie Článok 11 Colný zástupca 1. Každá osoba môže v konaniach s colnými orgánmi stanoviť zástupcu, aby vykonával úkony a formality stanovené colnými predpismi, ďalej len "colný zástupca". Takéto colné zastúpenie môže byť buď priame, pri ktorom colný zástupca koná v mene a z poverenia inej osoby, alebo nepriame, pri ktorom colný zástupca koná vo vlastnom mene, ale z poverenia inej osoby. 2. Colný zástupca musí mať sídlo na colnom území Spoločenstva. V súlade s postupom uvedeným v článku 194 ods. 3 môže Komisia prijať opatrenia zamerané na zmenu nepodstatných prvkov tohto nariadenia prostredníctvom noriem, ktorými sa ustanovujú výnimky z prvého pododseku tohto odseku. 3. Štatút colného zástupcu podlieha týmto kritériám: - je dostupný pre všetky osoby, ktoré o tento štatút požiadajú, - spravuje ho vládny orgán členského štátu, - po zaregistrovaní v členskom štáte, v ktorom bola podaná žiadosť, je uznaný vo všetkých členských štátoch, - podlieha existencii praktických noriem pre odbornosť alebo odbornú kvalifikáciu, ktoré sú priamo spojené s vykonávanou činnosťou. Neexistuje žiadne obmedzenie počtu colných zástupcov v Spoločenstve. Osoba, ktorá má štatút colného zástupcu a štatút schváleného hospodárskeho subjektu, môže využívať všetky zjednodušené postupy. 4. Bez toho, aby boli dotknuté ustanovenia odseku 3, je každá osoba oprávnená vykonávať určitú obchodnú činnosť priamo s colnými orgánmi a nevyžaduje sa od nej, aby ju zastupoval colný zástupca. Článok 12 Splnomocnenie 1. Colný zástupca pri konaní s colnými orgánmi vyhlasuje, že koná z poverenia osoby, ktorú zastupuje a uvedie, či je colné zastúpenie priame alebo nepriame. Osoba, ktorá nevyhlási, že koná v mene alebo z poverenia inej osoby, alebo vyhlási, že koná v mene alebo z poverenia inej osoby bez splnomocnenia, sa považuje za osobu konajúcu vo svojom vlastnom mene a z vlastného poverenia. 2. Colné orgány môžu vyžadovať od každej osoby, ktorá vyhlasuje, že koná v mene alebo z poverenia inej osoby, aby preukázala svoje splnomocnenie konať ako colný zástupca, okrem prípadov, v ktorých osoba patrí do kategórie osôb oprávnených konať z poverenia inej osoby. V súlade s postupom uvedeným v článku 194 ods. 2 môže Komisia prijať opatrenia, ktorými sa určujú kategórie osôb uvedených v prvom pododseku tohto odseku. Článok 13 Zastúpenie v colnom konaní a štatút schváleného hospodárskeho subjektu 1. Ak osoba koná ako riadny obchodný colný zástupca, môže jej byť v súlade s článkom 14 udelený štatút "schválený hospodársky subjekt". 2. Colný zástupca môže konať ako daňový zástupca, ako sa uvádza v platných ustanoveniach o dani z pridanej hodnoty, ďalej len "DPH", a o spotrebnej dani. Oddiel 3 Schválený hospodársky subjekt Článok 14 Žiadosť a povolenie 1. Osoba, ktorá má sídlo na colnom území Spoločenstva, a ktorá spĺňa podmienky stanovené s článkoch 15 a 16, môže požiadať o štatút schváleného hospodárskeho subjektu. Colné orgány udeľujú, v prípade potreby, po konzultácii s inými príslušnými orgánmi takýto štatút, ktorý sa pravidelne preveruje. 2. Štatútschváleného hospodárskeho subjektuzahŕňa dva typy schválení: štatút schváleného hospodárskeho subjektu "zjednodušené colné postupy" a štatút schváleného hospodárskeho subjektu "bezpečnosť a ochrana". Prvé schválenie umožňuje využívať určité zjednodušené postupy, v súlade s týmto kódexom alebo jeho spôsobmi uplatňovania. Druhý typ poskytuje danému subjektumožnosti týkajúce sa bezpečnosti a ochrany. Tieto dve schválenia sú kumulovateľné. 3. Bez toho, aby tým boli dotknuté colné kontroly, colné orgány vo všetkých členských štátoch uznávajú štatút schváleného hospodárskeho subjektu podľa článkov 15 a 16. 4. Colné orgány povoľujú subjektu využívať takéto zjednodušené postupy na základe uznania štatútu schváleného hospodárskeho subjektu a pod podmienkou, že sú splnené požiadavky týkajúce sa konkrétneho typu zjednodušeného postupu stanoveného v colných predpisoch Spoločenstva. 5. Štatút schváleného hospodárskeho subjektu sa môže pozastaviť alebo odobrať v súlade s podmienkami stanovenými v článku 16 písm. h). 6. Schválený hospodársky subjekt oznamuje colným orgánom všetky skutočnosti, ktoré nastali po udelení štatútu, a ktoré by mohli mať vplyv na jeho platnosť alebo obsah. Článok 15 Udelenie štatútu Kritériá na udelenie štatútu schváleného hospodárskeho subjektu zahŕňajú aspoň: a) náležitý záznam o plnení požiadaviek vyplývajúcich z colných a daňových predpisov, b) používanie účinného systému vedenia obchodných a v prípade potreby dopravných záznamov, ktorý umožňuje primerané colné kontroly; c) v prípade potreby preukázanú finančnú solventnosť; d) v súlade s ustanoveniami článku 14 ods. 2, pokiaľ má schválený hospodársky subjekt záujem využívať zjednodušené postupy v súlade s týmto kódexom alebo jeho vykonávacími predpismi, praktické normy pre odbornosť alebo odbornú kvalifikáciu, ktoré sú priamo spojené s vykonávanou činnosťou; e) v súlade s článkom 14 ods. 2, pokiaľ má schválený hospodársky subjekt záujem využívať výhody týkajúce sa colných kontrol v oblasti bezpečnosti a ochrany, ak sa uplatňujú, vhodné normy bezpečnosti a ochrany. Článok 16 Vykonávacie opatrenia V súlade s postupom uvedeným v článku 194 ods. 2 prijíma Komisia opatrenia upravujúce: a) udelenie štatútu schváleného hospodárskeho subjektu; b) frekvenciu preverovania štatútu schváleného hospodárskeho subjektu; c) udelenie povolení na využívanie zjednodušených postupov; d) stanovenie colného orgánu, ktorý je zodpovedný za udelenie takéhoto štatútu a povolení; e) typ a rozsah uľahčení, ktoré možno udeliť v súvislosti s colnými kontrolami týkajúcimi sa bezpečnosti a ochrany, f) konzultáciu s inými colnými orgánmi a poskytnutie informácií týmto orgánom; g) podmienky, za ktorých možno obmedziť žiadosť o povolenie podanú žiadateľom na jeden alebo viaceré členské štáty; h) podmienky, za ktorých možno štatút schválený hospodársky subjekt pozastaviť alebo zrušiť; i) podmienky, za ktorých možno ustanoviť výnimky z požiadavky usadiť sa v Spoločenstve pre osobitné kategórie schválených hospodárskych subjektov, najmä vzhľadom na medzinárodné dohody. Oddiel 4 Rozhodnutia týkajúce sa uplatňovania colných predpisov Článok 17 Všeobecné ustanovenia 1. Ak osoba požaduje, aby colné orgány vydali rozhodnutie, poskytuje všetky požadované informácie, ktoré tieto colné orgány vyžadujú, aby mohli vydať takéto rozhodnutie. Rozhodnutie môže požadovať niekoľko osôb a môže sa vzťahovať na niekoľko osôb. 2. Rozhodnutie, ako sa uvádza v odseku 1, sa vydáva a oznamuje žiadateľovi najneskôr do dvoch mesiacov od dátumu, kedy colné úrady prijali žiadosť, okrem prípadov, v ktorých to colné predpisy stanovujú inak. Ak však colné orgány nemôžu dodržať tieto lehoty, informujú o tom žiadateľa pred uplynutím lehoty s uvedením dôvodov a ďalšieho časového obdobia, ktoré považujú za potrebné na vydanie rozhodnutia na žiadosť. 3. Ak nie je inak uvedené v rozhodnutí alebo colných predpisoch, rozhodnutie nadobúda účinnosť odo dňa, kedy žiadateľ dostal rozhodnutie alebo ktorý sa považuje za deň, kedy ho dostal. Okrem prípadov uvedených v článku 25 ods. 2 sú prijaté rozhodnutia od toho dňa vykonateľné colnými orgánmi. 4. Pred prijatím rozhodnutia, ktoré by negatívne ovplyvnilo osobu alebo osoby, ktorým je určené, oznamujú colné orgány svoje námietky a uvádzajú dôvody, na ktorých sa zakladajú. Príslušná osoba má príležitosť vyjadriť svoje stanovisko počas obdobia plynúceho odo dňa, keď boli zaslané námietky. V súlade s postupom uvedeným v článku 194 ods. 2 prijíma Komisia opatrenia, ktorými sa ustanovuje obdobie uvedené v prvom pododseku tohto odseku. Pred uplynutím tohto obdobia sa príslušnej osobe vhodným spôsobom oznamuje rozhodnutie, v ktorom sa uvádzajú dôvody, na ktorých sa zakladá. Požiadavka oznámiť námietky pred prijatím rozhodnutia, ktoré by negatívne ovplyvnilo osobu, ktorej je určené, sa uplatňuje aj pri rozhodnutiach prijatých colnými orgánmi bez predchádzajúcej žiadosti príslušnej osoby ako aj pre oznámenie colného dlhu ako je uvedené v článku 72 ods. 3. Rozhodnutie sa vzťahuje na právo odvolať sa, ktoré sa uvádza v článku 24. 5. Bez toho aby boli dotknuté ustanovenia stanovené v iných oblastiach, ktoré vymedzujú prípady a podmienky, za ktorých sú rozhodnutia neplatné alebo sa stali neplatnými, colné orgány, ktoré vydali rozhodnutie ich môžu, vyhlásiť za neplatné, zmeniť a doplniť alebo zrušiť v prípadoch, v ktorých nie sú v súlade s colnými predpismi, usmerneniami alebo vysvetlivkami na ich výklad. Článok 18 Platnosť rozhodnutí v celom Spoločenstve Pokiaľ sa nevyžaduje alebo nie je uvedené inak, sú rozhodnutia prijaté colnými orgánmi na celom colnom území Spoločenstva. Článok 19 Vyhlásenie priaznivých rozhodnutí za neplatné 1. Colné orgány vyhlasujú za neplatné rozhodnutie vydané v prospech dotknutej osoby, ktorej je určené, ak boli splnené tieto podmienky: a) rozhodnutie bolo vydané na základe nesprávnych alebo neúplných informácií; b) žiadateľ vedel o nesprávnosti alebo neúplnosti informácií alebo si jej musel byť vedomý; c) rozhodnutie by bolo bývalo iné, ak by informácie boli správne a úplné. 2. Vyhlásenie rozhodnutia za neplatné sa oznamuje osobám, ktorým bolo rozhodnutie určené. 3. Ak nie je uvedené inak, vyhlásenie rozhodnutia za neplatné nadobúda účinnosť dňom, keď nadobudlo účinnosť pôvodné rozhodnutie. 4. V súlade s postupom uvedeným v článku 194 ods. 2 prijíma Komisia opatrenia na implementáciu odsekov 1, 2 a 3 tohto článku, najmä v súvislosti s rozhodnutiami určenými niekoľkým osobám. Článok 20 Zrušenie a zmena a doplnenie priaznivých rozhodnutí 1. Priaznivé rozhodnutie sa zrušuje alebo mení a dopĺňa v prípadoch iných ako uvedených v článku 19 a v prípadoch, v ktorých neboli alebo už nie sú splnené jedna alebo viac podmienok stanovených na jeho vydanie. 2. Ak nie je uvedené v colných predpisoch inak, môže sa priaznivé rozhodnutie určené viacerým osobám zrušiť iba v prípade osoby, ktorá nesplní povinnosť uloženú týmto rozhodnutím. 3. Zrušenie alebo zmena a doplnenie rozhodnutia sa oznamuje osobe, ktorej bolo rozhodnutie určené. 4. Zrušenie alebo zmena a doplnenie rozhodnutia nadobúdajú účinnosť dňom, keď osoba, ktorej boli určené, dostala oznámenie o zrušení alebo zmene a doplnení alebo sa toto oznámenie považuje za doručené. V prípade, ak to vyžadujú oprávnené záujmy osoby, ktorej bolo rozhodnutie určené, môžu však vo výnimočných prípadoch colné orgány účinnosť zrušenia alebo zmeny a doplnenia rozhodnutia odložiť. 5. V súlade s postupom uvedeným v článku 194 ods. 2 môže Komisia prijať opatrenia na implementáciu odsekov 1 až 4 tohto článku, najmä v súvislosti s rozhodnutiami určenými niekoľkým osobám. Článok 21 Osobitné rozhodnutia 1. Colné orgány vydávajú na žiadosť rozhodnutia, ktorými sa stanovuje záväzná informácia o colnom zatriedení, ďalej len "rozhodnutia ZCI", alebo rozhodnutia, ktorými sa stanovuje záväzná informácia o pôvode, ďalej len "rozhodnutia ZIP". Takáto žiadosť môže byť zamietnutá, ak sa nevzťahuje na skutočne zamýšľaný colný režim. 2. Rozhodnutia ZCI a ZIP sú záväzné iba vzhľadom na colné zatriedenie alebo určenie pôvodu tovaru. Pre colné orgány vo vzťahu k osobe, ktorej je rozhodnutie určené, sú záväzné, iba vzhľadom na tovar, pre ktorý boli colné formality ukončené po dátume vydania rozhodnutia. Pre príslušnú osobu vo vzťahu k colným orgánom sú záväzné iba s účinnosťou odo dňa, keď táto osoba dostane oznámenie o rozhodnutí alebo sa toto oznámenie považuje za doručené. 3. Rozhodnutia ZCI a ZIP sú platné na obdobie troch rokov odo dňa uvedeného v rozhodnutí. 4. S cieľom uplatniť rozhodnutie ZCI alebo ZIP v kontexte osobitného colného režimu, musí byť osoba, ktorej je rozhodnutie určené, schopná dokázať že: a) v prípade rozhodnutia o ZCI zodpovedá deklarovaný tovar v každom ohľade tovaru opísanému v rozhodnutí; b) v prípade rozhodnutia ZIP zodpovedá daný tovar a okolnosti ovplyvňujúce nadobudnutie pôvodu v každom ohľade tovaru a okolnostiam opísaným v rozhodnutiu. 5. Odchylne od článku 17 ods. 5 a článku 19 sa rozhodnutia ZCI alebo ZIP vyhlasujú za neplatné ak sa zakladajú na nesprávnych alebo neúplných informáciách žiadateľa. 6. Rozhodnutia ZCI alebo ZIP sa zrušujú v súlade s článkom 17 ods. 5 a článkom 20. Nemôžu sa zmeniť a doplniť. 7. Bez ohľadu na článok 20 prijíma Komisia v súlade s postupom uvedeným v článku 194 ods. 2 opatrenia, ktorými sa stanovujú: a) podmienky, za ktorých a okamih, kedy rozhodnutia ZCI alebo ZIP strácajú platnosť; b) podmienky, za ktorých a časové obdobie, počas ktorého sa rozhodnutie uvedené v písm. a) ešte môže používať vzhľadom na záväzné zmluvy založené na rozhodnutí a uzavreté pred uplynutím jeho platnosti. 8. V súlade s postupom uvedeným v článku 194 ods. 2 môže Komisia prijať opatrenia ustanovujúce podmienky, za ktorých môžu byť vydané iné osobitné rozhodnutia. Oddiel 5 Colné sankcie Článok 22 Colné sankcie 1. Každý členský štát stanoví sankcie za nedodržanie colných predpisov Spoločenstva. Takéto sankcie musia byť účinné, primerané a odrádzajúce. 2. Administratívne sankcie nadobúdajú jednu alebo obidve z týchto foriem: a) finančný poplatok uložený colnými orgánmi, vrátane vyrovnania uplatneného namiesto trestnej sankcie; b) zrušenie, pozastavenie alebo zmena a doplnenie akéhokoľvek povolenia, ktoré má príslušná osoba. V prípadoch, v ktorých sa administratívne sankcie kombinujú s trestnými sankciami na základe rovnakých skutočností, je kumulovanie takýchto sankcií primerané. Oddiel 6 Odvolania Článok 23 Trestné právo Články 24, 25 a 26 sa nevzťahujú na odvolania podané za účelom vyhlásenia neplatnosti, zrušenia alebo zmeny a doplnenia rozhodnutia prijatého súdom. Článok 24 Právo na odvolanie 1. Každá osoba má právo odvolať sa proti rozhodnutiu prijatému colnými orgánmi, ktoré sa jej týka priamo a osobne. Právo odvolať sa má taktiež každá osoba, ktorá požiadala colné orgány o rozhodnutie týkajúce sa tejto žiadosti a v lehote uvedenej v článku 17 ods. 2 ho ešte nedostala. 2. Odvolanie môže byť podané: a) na prvom stupni colnému orgánu alebo inému orgánu, ktorým môže byť súd alebo rovnocenný zvláštny orgán určený na tento účel členskými štátmi; b) na druhom stupni vyššiemu nezávislému orgánu, ktorým môže byť v súlade s platnými právnymi predpismi v členských štátoch súd alebo rovnocenný zvláštny orgán. 3. Odvolanie musí byť podané elektronickou alebo písomnou formou v členskom štáte, v ktorom bolo rozhodnutie prijaté alebo o jeho prijatie bolo požiadané. Článok 25 Pozastavenie vykonávania 1. Podanie odvolania nemá odkladný účinok na vykonávanie napadnutého rozhodnutia. 2. Odchylne od odseku 1 ak hrozí dotknutej osobe, ktorá podala odvolanie, nenahraditeľná škoda, colné orgány pozastavujú vykonávanie celého napadnutého rozhodnutia alebo jeho časti. Colné orgány môžu pozastaviť vykonávanie celého napadnutého rozhodnutia alebo jeho časti v prípade, že majú opodstatnený dôvod domnievať sa, že je v rozpore s colnými predpismi. 3. Ak má napadnuté rozhodnutie za účinok splatenie dovozných alebo vývozných ciel, je pozastavenie podmienené poskytnutím záruky, pokiaľ takáto záruka pravdepodobne nespôsobí dlžníkovi vážne hospodárske alebo sociálne ťažkosti. V súlade s postupom uvedeným v článku 194 ods. 2 môže Komisia prijať opatrenia na implementáciu prvého pododseku tohto odseku. Článok 26 Rozhodnutie o odvolaní Článok 17 sa uplatňuje vzhľadom na rozhodnutia colných orgánov o odvolaniach. Členské štáty zabezpečujú, aby odvolacie konanie umožnilo rýchlu opravu rozhodnutí prijatých colnými orgánmi. Oddiel 7 Kontrola tovaru Článok 27 Colné kontroly 1. Colné orgány môžu vykonávať všetky kontroly, ktoré považujú za potrebné na zabezpečenie správneho uplatňovania colných predpisov a iných právnych predpisov upravujúcich vstup, výstup, tranzit, prepravu a konečné použitie tovaru prepravovaného medzi colným územím Spoločenstva a inými územiami a predloženie tovaru bez štatútu Spoločenstva. Tieto kontroly, ďalej len "colné kontroly" môžu pozostávať z prehliadky tovaru, preverenia existencie a pravosti elektronických alebo písomných dokladov, kontroly účtovných alebo iných dokladov, kontroly dopravných prostriedkov, kontroly batožiny a iného tovaru prepravovaného osobami alebo na osobách. Colné kontroly sa môžu vykonávať mimo colného územia Spoločenstva, ak to stanovuje medzinárodná dohoda. 2. Colné kontroly vrátane náhodných kontrol sa zakladajú na analýze rizika za použitia techník elektronického spracovania údajov na účely identifikácie a vyhodnotenia rizík a vytvorenia potrebných opatrení na odhaľovanie rizík na základe kritérií vytvorených na vnútroštátnej úrovni, úrovni Spoločenstva a, ak existujú, na medzinárodnej úrovni. Členské štáty v spolupráci s Komisiou vyvíjajú, udržujú a zavedú najneskôr do 30. júna 2009 elektronický systém na vykonávanie riadenia rizika. 3. Komisia prijíma opatrenia v súlade s postupom uvedeným v článku 194 ods. 2, ktorými sa stanovujú: a) pravidlá pre spoločný rámec riadenia rizika; b) pravidlá na stanovenie spoločných kritérií a prioritných oblastí kontrol; c) pravidlá upravujúce výmenu informácií o riziku a analýzu medzi colnými správami. Článok 28 Spolupráca medzi orgánmi 1. Ak príslušné orgány iné ako colné orgány vykonávajú kontroly iné ako colné kontroly v súvislosti s rovnakým tovarom, takéto kontroly sa vykonávajú v úzkej spolupráci s colnými orgánmi, pokiaľ je to možné v rovnakom čase a na rovnakom mieste (spoločné miesto kontroly). 2. V rámci kontrol uvedených v tomto oddiele si môžu colné a iné príslušné orgány vzájomne vymieňať údaje, ktoré dostali v súvislosti so vstupom, výstupom, tranzitom, prepravou a konečným použitím tovaru prepravovaného medzi colným územím Spoločenstva a inými územiami a predložením tovaru bez štatútu Spoločenstva, medzi sebou, s colnými orgánmi členských štátov a s Komisiou, ak sa to vyžaduje na účel minimalizácie rizika. Článok 29 Overenie po prepustení Po prepustení tovaru a s cieľom presvedčiť sa o správnosti podrobných údajov uvedených v predbežnom alebo colnom vyhlásení môžu colné orgány kontrolovať obchodné doklady a údaje vzťahujúce sa na operácie s daným tovarom alebo na následné obchodné operácie s týmto tovarom. Takéto prehliadky je možné vykonať v priestoroch deklaranta alebo jeho zástupcu, alebo v priestoroch akejkoľvek inej osoby, ktorá sa priamo alebo nepriamo obchodne podieľa na týchto operáciách, alebo v priestoroch akejkoľvek inej osoby, ktorá je držiteľom týchto dokladov a údajov na obchodné účely. Tieto orgány môžu taktiež prehliadať tovar, pokiaľ ho ešte je možné predložiť. Článok 30 Výnimky 1. Žiadne colné kontroly alebo formality sa nevykonávajú v prípade: a) príručnej a podanej batožiny v prípade osôb, ktoré uskutočňujú let vo vnútri Spoločenstva; b) batožiny osôb, ktoré uskutočňujú námornú cestu vo vnútri Spoločenstva. 2. Odsek 1 sa uplatňuje bez toho, aby boli dotknuté: a) bezpečnostné a ochranné kontroly batožiny, ktoré vykonávajú orgány členských štátov, orgány v prístavoch a na letiskách alebo prepravcovia; b) kontroly spojené so zákazmi alebo obmedzeniami stanovenými členskými štátmi pod podmienkou, že takéto zákazy alebo obmedzenia sú v súlade so zmluvou. Oddiel 8 Uchovávanie dokumentov a iných informácií poplatky a náklady Článok 31 Uchovávanie dokumentov a iných informácií 1. Dotknuté osoby uchovávajú doklady a informácie uvedené v článku 9 ods. 1 na účely colných kontrol počas obdobia stanoveného v platných predpisoch, najmenej však tri kalendárne roky, bez ohľadu na použitý nosič informácií. V prípade tovaru prepusteného do voľného obehu za iných okolností ako sú uvedené v treťom pododseku, alebo v prípade tovaru deklarovaného na vývoz plynie toto obdobie od konca roka, v ktorom boli prijaté colné vyhlásenia o prepustení tovaru do voľného obehu alebo vývozu. V prípade tovaru prepusteného do voľného obehu s nulovou alebo zníženou sadzbou dovozného cla v dôsledku jeho konečného použitia plynie obdobie od konca roka, v ktorom tovar prestáva byť pod colným dohľadom. V prípade tovaru prepusteného do iného colného režimu plynie toto obdobie od konca roka, v ktorom je ukončený príslušný colný režim. 2. Bez toho, aby bol dotknutý článok 73 ods. 4, ak colné orgány pri colnej kontrole vo vzťahu k colnému dlhu zistia, že je potrebné opraviť príslušný zápis v účtovnej evidencii a príslušnej osobe je to potrebné oznámiť, uchovávajú sa príslušné doklady tri roky po lehote uvedenej v prvom odseku tohto článku. Ak bolo podané odvolanie, dokumenty sa musia uchovať do ukončenia konania. Článok 32 Poplatky a náklady 1. Colné orgány nevyberajú žiadne poplatky za vykonávanie colných kontrol. Colné orgány však môžu uložiť poplatky alebo náhradu nákladov, ak sa poskytujú osobitné služby alebo akékoľvek iné úkony, ktoré stanovujú colné predpisy. 2. V súlade s postupom uvedeným v článku 194 ods. 2 prijíma Komisia opatrenia na implementáciu druhého pododseku odseku 1, najmä v súvislosti s: a) prítomnosťou personálu colnej správy, ak sa vyžaduje v iných priestoroch ako colných; b) analýzou alebo znaleckými posudkami tovaru a poštovnými poplatkami za vrátenie tovaru žiadateľovi, najmä vzhľadom na prijaté rozhodnutia podľa článku 21 alebo ustanovenia o informáciách v súlade s článkom 8 ods. 1; c) prehliadkou alebo odberom vzorky tovaru na účely overenia alebo zničením tovaru, ak sa s nimi spájajú náklady iné ako tie, čo vyplývajú z činnosti colného personálu; d) výnimočnými kontrolnými opatreniami, ak sú potrebné vzhľadom na charakter tovaru alebo možné riziko. KAPITOLA 3 MENOVÁ KONVERZIA, LEHOTY A ZJEDNODUŠENÝ POSTUP Článok 33 Menová konverzia 1. Príslušné orgány uverejňujú alebo poskytujú na internete platný výmenný kurz v prípade, že konverzia meny je potrebná pre jeden z nasledujúcich dôvodov: a) pretože faktory použité na určenie colnej hodnoty tovaru sú vyjadrené v mene inej, ako je mena členských štátov, v ktorých sa colná hodnota určuje; b) pretože hodnota eura sa vyžaduje v národných menách na účely určenia colného zatriedenia tovaru, prahových hodnôt a sumy dovozných a vývozných ciel. Výmenný kurz odráža v najúčinnejšej možnej miere aktuálnu hodnotu vymenenej meny vo vzťahu k mene členského štátu. 2. Ak je konverzia meny potrebná pre dôvody iné ako sa uvádzajú v odseku 1, hodnota eura v národných menách, ktorá sa má použiť v rámci colných predpisov sa určuje raz do roka. 3. V súlade s postupom uvedeným v článku 194 ods. 2 môže Komisia prijať opatrenia na implementáciu odsekov 1 a 2 tohto článku. Článok 34 Lehoty 1. Ak je colnými predpismi stanovené obdobie, dátum alebo lehota, nepredlžuje sa toto obdobie a takýto dátum alebo lehota sa neodkladajú, ak to príslušné osobitné ustanovenie výslovne neustanovuje. 2. Pravidlá, ktoré sú platné pre obdobia, dátumy a lehoty stanovené v nariadení Rady (EHS, Euratom) č. 1182/71 z 3. júna 1971, ktorým sa stanovujú pravidlá pre lehoty, dátumy a termíny [14] sa uplatňujú na lehoty stanovené v rámci colných predpisov, okrem prípadov, v ktorých sa uplatňujú iné osobitné predpisy. Článok 35 Zjednodušený postup 1. V súlade s postupom uvedeným v článku 194 ods. 2 môže Komisia prijať opatrenia, ktorými sa stanovuje, v ktorých prípadoch a za akých podmienok sa uplatňovanie tohto kódexu môže zjednodušiť. 2. Zjednodušené postupy, ktoré sa vymedzia v súlade s postupom uvedeným v článku 194 ods. 3, sa uplatnia na tovar zo Spoločenstva, ktorý sa pohybuje medzi štátnym územím uvedeným v článku 3 ods. 3 smernice 77/388/EHS a inou časťou colného územia Spoločenstva. 3. Členský štát môže so súhlasom Komisie, konajúcej v súlade s postupom uvedeným v článku 194 ods. 3, uplatniť zjednodušené postupy na tovar zo Spoločenstva podľa odseku 2, ktorý sa pohybuje výlučne na jeho území, a podobne dva alebo viacero členských štátov sa môže spolu dohodnúť na uplatňovaní zjednodušených postupov pre tovar, ktorý sa pohybuje medzi nimi. HLAVA II PODKLADY PRE ZAVEDENIE DOVOZNÝCH A VÝVOZNÝCH CIEL A INÝCH OPATRENÍ VZHĽADOM NA OBCHOD S TOVAROM KAPITOLA 1 SPOLOČNÝ COLNÝ SADZOBNÍK A COLNÉ ZATRIEDENIE TOVARU Článok 36 Spoločný colný sadzobník 1. Dovozné a vývozné clá sa zakladajú na Spoločnom colnom sadzobníku. Ostatné opatrenia stanovené v predpisoch Spoločenstva upravujúce osobitné oblasti obchodu s tovarom sa uplatňujú, ak je to vhodné, podľa colného zatriedenia tohto tovaru. 2. Spoločný colný sadzobník zahŕňa: a) kombinovanú nomenklatúru tovaru, ako je stanovená v nariadení Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku [15]; b) akúkoľvek inú nomenklatúru, ktorá je úplne alebo čiastočne založená na kombinovanej nomenklatúre alebo ktorá ju dopĺňa o ďalšie členenie a ktorá je stanovená predpismi Spoločenstva upravujúcimi osobitné oblasti so zreteľom na uplatňovanie colných opatrení v rámci obchodu s tovarom; c) zmluvné alebo bežné autonómne dovozné clá platné pre tovar, ktorý je zahrnutý v kombinovanej nomenklatúre; d) preferenčné colné opatrenia obsiahnuté v dohodách, ktoré Spoločenstvo uzavrelo s určitými krajinami alebo územiami mimo colného územia Spoločenstva alebo so skupinami takýchto krajín alebo území; e) preferenčné colné opatrenia prijaté jednostranne Spoločenstvom vzhľadom na niektoré krajiny alebo územia mimo colného územia Spoločenstva alebo na skupiny takýchto krajín alebo území; f) autonómne opatrenia poskytujúce zníženie alebo oslobodenie od dovozných ciel na určitý tovar; g) zvýhodnené colné zaobchádzanie určené pre určitý tovar z dôvodu jeho charakteru alebo konečného použitia v rámci opatrení stanovených v písm. c) až f) alebo h); h) iné colné opatrenia vyplývajúce z právnych predpisov Spoločenstva v oblasti poľnohospodárstva, obchodu alebo z iných právnych predpisov Spoločenstva. 3. Opatrenia uvedené v týchto ustanoveniach sa uplatňujú na žiadosť deklaranta namiesto tých, ktoré sú uvedené v písm. c) tohto odseku, ak príslušný tovar spĺňa podmienky stanovené v ods. 2 písm. d) až g). Tieto opatrenia sa môžu spätne uplatňovať pod podmienkou, že lehoty a podmienky stanovené v príslušnom predpise alebo v kódexe sú dodržané. 4. Ak uplatnenie predpisov stanovených v ods. 2 písm. d) až g, alebo výnimka z predpisov stanovená v písm. h), je obmedzené na určité množstvo dovozu alebo vývozu, takéto uplatnenie alebo výnimka sa zrušia v prípade colných kvót hneď, ako dovoz alebo vývoz dosiahol určené množstvo. V prípade colných stropov sa takéto uplatnenie zruší na základe právneho aktu Spoločenstva. Článok 37 Colné zatriedenie tovaru Na účely uplatňovania Spoločného colného sadzobníka tvoria "colné zatriedenie" tovaru jedna z podpoložiek alebo ďalšie členenia kombinovanej nomenklatúry, podľa ktorej sa tento tovar má zatriediť. Na účely uplatňovania netarifných opatrení tvorí "colné zatriedenie" tovaru jedna z podpoložiek alebo ďalšie členenia kombinovanej nomenklatúry, alebo akákoľvek iná nomenklatúra, ktorá je ustanovená právnymi predpismi Spoločenstva a ktorá je úplne alebo čiastočne založená na kombinovanej nomenklatúre, alebo ktorá ju dopĺňa o ďalšie členenie, podľa ktorého sa tento tovar má zatriediť. Podpoložka alebo ďalšie členenie určené v súlade s prvým alebo druhým odsekom sa používajú na účely uplatňovania predpisov, ktoré sú pripojené k takejto podpoložke. KAPITOLA 2 PÔVOD TOVARU Oddiel 1 Nepreferenčný pôvod Článok 38 Rozsah V článkoch 39, 40 a 41 sa stanovujú pravidlá určovania nepreferenčného pôvodu tovaru na účely uplatňovania: a) Spoločného colného sadzobníka s výnimkou predpisov uvedených v článku 36 ods. 2 písm. d) a e); b) opatrení iných ako colné opatrenia ustanovené predpismi Spoločenstva upravujúcich osobitné oblasti týkajúce sa obchodu s tovarom; c) iné predpisy Spoločenstva týkajúce sa pôvodu tovaru. Článok 39 Nadobudnutie pôvodu 1. Tovar úplne získaný v jednej krajine alebo na jednom území má svoj pôvod v tejto krajine alebo na tom území. 2. Tovar, na ktorého výrobe sa zúčastňuje viac ako jedna krajina alebo územie sa považuje za tovar s pôvodom v krajine alebo na území, v ktorej sa vykonala jeho posledná podstatná zmena. Článok 40 Dôkaz o pôvode 1. Ak bol pôvod v colnom vyhlásení určený podľa colných predpisov, môžu colné orgány požiadať deklaranta, aby dokázal pôvod tovaru. 2. Ak bol dôkaz o pôvode tovaru poskytnutý podľa colných predpisov alebo iných právnych predpisov Spoločenstva upravujúcich osobitné oblasti, môžu colné orgány v prípade opodstatnenej pochybnosti požadovať dodatočný dôkaz, aby sa zabezpečilo, že údaj o pôvode je v súlade s pravidlami stanovenými príslušnými právnymi predpismi Spoločenstva. 3. Ak si to vyžadujú potreby obchodu, môže sa v Spoločenstve vydať doklad, ktorý dokazuje pôvod. Článok 41 Vykonávacie opatrenia V súlade s postupom uvedeným v článku 194 ods. 2 prijíma Komisia opatrenia na vykonávanie článkov 39 a 40. Oddiel 2 Preferenčný pôvod Článok 42 Preferenčný pôvod tovaru 1. Tovar musí spĺňať pravidlá týkajúce sa preferenčného pôvodu uvedené v odsekoch 2, 3 a 4 tohto článku, aby sa naňho mohli vzťahovať opatrenia uvedené v článku 36 ods. 2 písm. d) alebo e) alebo netarifné preferenčné opatrenia. 2. V prípade, že sa na tovar vťahujú preferenčné opatrenia obsiahnuté v dohodách, ktoré Spoločenstvo uzavrelo s určitými krajinami alebo územiami mimo colného územia Spoločenstva alebo so skupinami takýchto krajín alebo území, pravidlá týkajúce sa preferenčného pôvodu sa stanovujú v týchto dohodách. 3. V prípade, že sa na tovar vťahujú iné preferenčné opatrenia prijaté jednostranne Spoločenstvom vzhľadom na určité krajiny alebo územia mimo colného územia Spoločenstva alebo skupiny takýchto krajín alebo území, ako sú uvedené v odseku 5, prijíma Komisia v súlade s postupom uvedeným v článku 194 ods. 2 opatrenia ustanovujúce pravidlá o preferenčnom pôvode. 4. V prípade, že sa na tovar vzťahujú preferenčné opatrenia platné v obchode medzi colným územím Spoločenstva a Ceutou a Melillou obsiahnuté v protokole 2 k Aktu o pristúpení Španielska a Portugalska, prijíma Komisia v súlade s postupom uvedeným v článku 194 ods. 2 opatrenia ustanovujúce pravidlá o preferenčnom pôvode. 5. V prípade, že sa na tovar vzťahujú preferenčné opatrenia obsiahnuté v preferenčných režimoch v prospech zámorských krajín a území pridružených k Spoločenstvu, prijímajú sa v súlade s článkom 187 zmluvy pravidlá týkajúce sa preferenčného pôvodu. 6. V prípade, že Komisia rokuje v mene Spoločenstva o dohodách uvedených v odseku 2 alebo predkladá návrh s cieľom stanoviť pravidlá uvedené v odsekoch 3, 4 a 5 prostredníctvom nariadenia prijatého podľa článku 251 zmluvy alebo v súlade s článkom 187 zmluvy, zohľadňuje najmä: a) záväzky a povinnosti prijaté v rámci medzinárodných dohôd, b) nutnosť definovať kritéria týkajúce sa pôvodu výrobkov, ktoré sú prispôsobené charakteristikám každého výrobku, a ktoré zabezpečia, že hospodársky prínos preferenčných opatrení bude skutočne vyhradený krajinám, územiam alebo skupinám krajín alebo území, pre ktoré boli tieto opatrenia dohodnuté alebo prijaté, c) stupeň rozvoja a spriemyselnenia krajín, území alebo skupín krajín alebo území, pre ktoré boli dohodnuté alebo prijaté preferenčné opatrenia, d) regionálne integračné ciele, ktoré sú v pozadí niektorých uvedených preferenčných režimov, prostredníctvom definovania vhodných pravidiel o kumulovaní, e) nevyhnutnosť definovať ľahko pochopiteľné a uplatniteľné pravidlá, ktoré umožnia subjektom z krajín, území alebo skupín krajín alebo skupín území, pre ktoré boli dohodnuté alebo prijaté, účinne použiť preferenčné opatrenia a ktoré sú kompatibilné s cieľom zjednodušiť obchodovanie. Stanoví vhodné kontrolné opatrenia, ktoré umožnia predchádzať zneužívaniu alebo obchádzaniu preferenčných opatrení alebo ich postihovanie. 7. V súlade s postupom uvedeným v článku 194 ods. 2 prijíma Komisia opatrenia potrebné na implementáciu pravidiel uvedených v odsekoch 2 až 5 tohto článku. KAPITOLA 3 COLNÁ HODNOTA TOVARU Článok 43 Rozsah Na účely uplatňovania Spoločného colného sadzobníka a netarifných opatrení stanovených právnymi predpismi Spoločenstva upravujúcich osobitné oblasti vzhľadom na obchod s tovarom sa colná hodnota tovaru určuje v súlade s článkami 44 až 47. Článok 44 Prevodná hodnota 1. Colnou hodnotou dovážaného tovaru je jeho cena skutočne zaplatená alebo ktorá sa má zaplatiť za tovar predávaný na vývoz do colného územia Spoločenstva, podľa potreby upravená v súlade s opatreniami prijatými podľa odseku 4, ďalej len "prevodná hodnota". Cena, ktorá bola alebo ktorá má byť za tovar skutočne zaplatená je celková platba, ktorá bola alebo má byť zaplatená kupujúcim predávajúcemu alebo v jeho prospech za dovezený tovar a zahrňuje všetky platby, ktoré zaplatil alebo má zaplatiť ako podmienku predaja dovezeného tovaru kupujúci predávajúcemu alebo kupujúci tretej osobe na splnenie záväzku predávajúceho. Platba nemusí byť uskutočnená prevodom peňazí. Môže byť uskutočnená prostredníctvom akreditívu alebo obchodovateľných cenných papierov, a to buď priamo alebo nepriamo. 2. Prevodná hodnota sa uplatňuje, ak sú splnené tieto podmienky: a) neexistujú obmedzenia pokiaľ ide o nakladanie s tovarom a jeho použitie kupujúcim, s výnimkou obmedzení ktoré: i) sú zavedené alebo požadované právnymi predpismi alebo verejnými orgánmi v Spoločenstve, ii) ohraničujú zemepisné územie, na ktorom môže byť tovar znovu predaný, iii) podstatným spôsobom neovplyvňujú hodnotu tovaru; b) predaj alebo cena nepodliehajú žiadnym podmienkam alebo protislužbám, ktorých hodnotu vo vzťahu k hodnotenému tovaru, nie je možné určiť; c) žiadna časť výnosu akéhokoľvek ďalšieho predaja, nakladania alebo použitia tovaru kupujúcim nepripadne priamo ani nepriamo predávajúcemu, pokiaľ nie je možné vykonať primeranú úpravu v súlade s prijatými opatreniami podľa odseku 4; d) kupujúci a predávajúci nie sú v spojení alebo, ak sú v spojení, je prevodná hodnota prijateľná na colné účely podľa odseku 3. 3. Na účely písm. d) odseku 2 nie je samotný fakt, že kupujúci a predávajúci sú prepojení, dostatočným dôvodom na to, aby sa prevodná hodnota považovala za neprijateľnú. Pokiaľ je to potrebné, skúmajú sa okolnosti predaja a prevodná hodnota sa prijíma, ak toto spojenie neovplyvnilo cenu. Ak na základe informácií poskytnutých deklarantom alebo iným spôsobom majú colné orgány dôvody na to, aby považovali cenu za ovplyvnenú spojením, oznamujú svoje dôvody deklarantovi a poskytujú mu primeranú možnosť na vyjadrenie. 4. V súlade s postupom uvedeným v článku 194 ods. 2 prijíma Komisia opatrenia stanovujúce faktory, ktoré sa musia na účely určenia colnej hodnoty pridať k cene skutočne zaplatenej, alebo ktorá sa má zaplatiť alebo ktorá sa môže vylúčiť. Článok 45 Doplnkové metódy určovania colnej hodnoty 1. Ak colná hodnota nemôže byť určená podľa článku 44, určuje sa postupne podľa ods. 2 písm. a) až d) a to podľa prvého písmena, pod ktorým môže byť colná hodnota určená. Ak to deklarant vyžaduje, poradie uplatňovania písmen c) a d) sa obracia. 2. Colná hodnota podľa odseku 1 je: a) prevodná hodnota rovnakého tovaru predávaného na vývoz do colného územia Spoločenstva a vyvezeného v rovnakom alebo približne rovnakom čase ako tovar, pri ktorom sa určuje colná hodnota; b) prevodná hodnota podobného tovaru predávaného na vývoz do colného územia Spoločenstva a vyvezeného v rovnakom alebo približne rovnakom čase ako tovar, pri ktorom sa určuje colná hodnota; c) hodnota založená na jednotkovej cene, za ktorú sa dovezený tovar alebo rovnaký alebo podobný dovezený tovar predáva v rámci colného územia Spoločenstva v najväčšom úhrnnom množstve osobám, ktoré nie sú v spojení s predávajúcimi; d) vypočítaná hodnota pozostáva zo súčtu: i) ceny alebo hodnoty materiálov a výroby ako aj iného spracovania, ktoré sa použili pri výrobe dovážaného tovaru, ii) sumy týkajúcej sa zisku a všeobecných výdavkov, ktorá zodpovedá sumám, ktoré výrobcovia v krajinách vývozu zahŕňajú do predaja tovaru rovnakej povahy alebo rovnakého druhu ako tovar, pri ktorom sa určuje jeho hodnota a ktoré sú určené na vývoz do colného územia Spoločenstva, iii) ceny alebo hodnoty dopravy dovezeného tovaru na miesto vstupu na colné územie Spoločenstva, poplatkov za naloženie a manipuláciu spojených s takouto dopravou a poistením tovaru. 3. V súlade s postupom uvedeným v článku 194 ods. 2 prijíma Komisia ďalšie opatrenia ustanovujúce podmienky a pravidlá na uplatňovanie odseku 2 tohto článku. Článok 46 Zostatková metóda Ak nemôže byť colná hodnota dovezeného tovaru určená podľa článkov 44 alebo 45, určuje sa na základe údajov dostupných v colnom území Spoločenstva s použitím vhodných prostriedkov zlučiteľných so zásadami a všeobecnými ustanoveniami: a) dohody o vykonávaní článku VII Všeobecnej dohody o clách a obchode, b) článku VII Všeobecnej dohody o clách a obchode, c) tejto kapitoly. Na určenie colnej hodnoty podľa ods. 1 sa však nemôže použiť: a) predajná cena tovaru v colnom území Spoločenstva, vyrobeného na tomto území; b) systém, ktorým sa na colné účely stanovuje prijatie vyššej z dvoch alternatívnych hodnôt; c) cena tovaru na domácom trhu v krajine vývozu; d) výrobné náklady iné ako vypočítané hodnoty, ktoré boli určené pre rovnaký alebo podobný tovar v súlade s článkom 45 ods. 2 písm. d); e) cena určená v súvislosti s vývozom do krajiny, ktorá netvorí súčasť colného územia Spoločenstva; f) minimálne colné hodnoty; g) ľubovoľné alebo fiktívne hodnoty. Článok 47 Vykonávacie opatrenia V súlade s postupom uvedeným v článku 194 ods. 2 môže Komisia prijať opatrenia ustanovujúce pravidlá na určenie colnej hodnoty v osobitných prípadoch s ohľadom na tovar, pre ktorý vznikol colný dlh potom, čo bol použitý osobitný colný režim. HLAVA III COLNÝ DLH A ZÁRUKY KAPITOLA 1 VZNIK COLNÉHO DLHU Oddiel 1 Všeobecné ustanovenia Článok 48 Colný dlh Dovozné alebo vývozné clo je splatné vzhľadom na konkrétny tovar podľa Spoločného colného sadzobníka a suma, ktorá sa má zaplatiť predstavuje colný dlh. Oddiel 2 Colný dlh pri dovoze Článok 49 Prepustenie do voľného obehu, dočasné použitie 1. Colný dlh pri dovoze vzniká umiestnením tovaru bez štatútu Spoločenstva, do jedného z týchto colných režimov: a) prepustenie do voľného obehu, b) dočasné použitie s čiastočným oslobodením od dovozného cla. 2. Colný dlh vzniká v okamihu prijatia colného vyhlásenia. 3. Deklarant je dlžníkom. V prípade nepriameho zastúpenia je dlžníkom taktiež osoba, z ktorej poverenia sa colné vyhlásenie predkladá. Ak je colné vyhlásenie vzhľadom na jeden z colných režimov uvedených v odseku 1 vystavené na základe údajov, v dôsledku ktorých nebolo celé dovozné clo alebo jeho časť vybraté, osoba, ktorá poskytla údaje potrebné na vystavenie vyhlásenia a ktorá si bola alebo si mala byť vedomá, že takéto údaje nie sú pravdivé, sa považuje takisto za dlžníka. Článok 50 Osobitné ustanovenia týkajúce sa nepôvodného tovaru 1. Ak sa uplatňuje zákaz vrátenia alebo oslobodenia od cla na nepôvodný tovar použitý pri výrobe výrobkov, pre ktoré bol dôkaz o pôvode vydaný alebo vyhotovený v rámci preferenčnej dohody medzi Spoločenstvom a určitými krajinami alebo územiami mimo colného územia Spoločenstva alebo so skupinami takýchto krajín alebo území, dovozný colný dlh vzhľadom na tieto výrobky vzniká: a) prijatím oznámenia o spätnom vývoze týkajúceho sa daných výrobkov získaných v aktívnom zošľachťovacom styku; b) prijatím vyhlásenia týkajúceho sa tovaru umiestneného v colnom režime aktívny zošľachťovací styk v prípade predchádzajúceho vývozu daných spracovaných výrobkov. 2. Ak colný dlh vznikol podľa ods. 1 písm. a), suma dovozného cla sa určuje za rovnakých podmienok ako v prípade colného dlhu vzniknutého prijatím colného vyhlásenia v ten istý deň o prepustení nepôvodného tovaru do voľného obehu tovaru, ktorý bol použitý pri výrobe daných výrobkov na účely ukončenia colného režimu aktívny zošľachťovací styk. 3. Uplatňuje sa článok 49 ods. 2 a 3. V prípade tovaru bez štatútu Spoločenstva, uvedeného v článku 188 je však dlžníkom osoba, ktorá podáva oznámenie o spätnom vývoze a v prípade nepriameho zastúpenia osoba, z ktorej poverenia sa podáva oznámenie. Článok 51 Colný dlh vzniknutý nedodržaním 1. V prípadoch iných ako sú uvedené v článkoch 49 a 50 vzniká dovozný colný dlh nedodržaním: a) jednej z povinností stanovených v colných predpisoch týkajúcich sa vstupu tovaru bez štatútu Spoločenstva, na colné územie Spoločenstva alebo pohybu, spracovania, uskladnenia, použitia tovaru alebo zničenia v rámci tohto územia; b) podmienky upravujúcej umiestnenie tovaru bez štatútu Spoločenstva do colného režimu alebo oslobodením od dane alebo znížením sadzby dovozného cla na základe konečného použitia tovaru. 2. Čas, kedy colný dlh vznikol je: a) okamih, keď sa povinnosť, ktorej nesplnením colný dlh vzniká, neplní alebo prestane byť plnená; b) okamih, keď je tovar umiestnený do colného režimu alebo deklarovaný na tento účel a ak sa dodatočne zistí, že podmienka upravujúca umiestnenie tovaru do tohto colného režimu alebo oslobodenie od dane alebo zníženie dovozného cla na základe konečného použitia tovaru nebola v skutočnosti splnená. 3. V prípadoch uvedených v ods. 1 písm. a) je dlžníkom: a) každá osoba, od ktorej sa vyžaduje splnenie príslušných povinností; b) každá osoba, ktorá si bola vedomá alebo si mala byť vedomá, že povinnosť podľa colných predpisov nebola splnená a ktorá konala z poverenia osoby, ktorá bola povinná splniť povinnosť, alebo ktorá sa zúčastnila konania, ktoré viedlo k nesplneniu povinnosti; c) každá osoba, ktorá daný tovar získala alebo prechovávala a ktorá si bola vedomá alebo si mala byť v čase získania alebo prijatia takéhoto tovaru vedomá, že povinnosť podľa colných predpisov nebola splnená. V prípadoch uvedených v ods. 1 písm. b) je dlžníkom osoba, ktorá má dodržať podmienky upravujúce prepustenie tovaru do colného režimu, vyhlásenie príslušného tovaru v príslušnom colnom režime alebo oslobodenie od dane alebo udelenie zníženej sadzby cla na základe konečného použitia tovaru. Ak je sa colné vyhlásenie vystavené s ohľadom na jeden z colných režimov uvedených v odseku 1 alebo ak sa poskytujú colným orgánom údaje požadované podľa colných predpisov týkajúcich sa podmienok upravujúcich umiestnenie tovaru do colného režimu, v dôsledku čoho nebolo vybraté celé dovozné clo alebo jeho časť, je dlžníkom osoba, ktorá poskytla údaje potrebné na vystavenie vyhlásenia a ktorá vedela alebo musela vedieť, že takéto údaje nie sú pravdivé. Článok 52 Odpočítanie už zaplatených ciel 1. Ak colný dlh vznikol podľa článku 51 ods. 1 pre tovar prepustený do voľného obehu so zníženou sadzbou dovozného cla vzhľadom na jeho konečné použitie, suma už zaplatená pri prepustení tovaru do voľného obehu sa odpočítava od sumy colného dlhu. Prvý pododsek sa uplatňuje primerane, ak colný dlh vznikol v súvislosti s odpadom alebo zvyškami vzniknutými pri zničení takéhoto tovaru. 2. Ak colný dlh vznikol podľa článku 51 ods. 1 pre tovar umiestnený na dočasné použitie s čiastočným oslobodením od dovozného cla, suma už zaplatená s čiastočným oslobodením sa odpočítava od sumy colného dlhu. Oddiel 3 Colný dlh pri vývoze Článok 53 Vývozné vyhlásenie 1. Colný dlh pri vývoze vzniká umiestnením tovaru, ktorý podlieha vývoznému clu do colného režimu vývoz. 2. Colný dlh vzniká v okamihu prijatia colného vyhlásenia. 3. Deklarant je dlžníkom. V prípade nepriameho zastúpenia je dlžníkom taktiež osoba, z ktorej poverenia sa colné vyhlásenie predkladá. Ak je colné vyhlásenie vypracované na základe údajov, v dôsledku ktorých sa nevybralo celé vývozné clo alebo jeho časť osoba, ktorá poskytla údaje potrebné na vypracovanie vyhlásenia a ktorá si bola alebo si mala byť vedomá, že takéto údaje nie sú pravdivé, sa považuje takisto za dlžníka. Článok 54 Colný dlh vzniknutý nedodržaním 1. V prípadoch iných, ako sú uvedené v článku 53 a ak tovar podlieha vývoznému clu vzniká colný dlh pri vývoze nesplnením: a) jednej z povinností stanovenej v colných predpisoch pre výstup, pohyb alebo nakladanie s tovarom; b) podmienok, na základe ktorých bolo povolené, aby tovar opustil colné územie Spoločenstva s úplným alebo čiastočným oslobodením od vývozného cla. 2. Čas, kedy colný dlh vznikol je: a) okamih, keď tovar skutočne opustí colné územie Spoločenstva bez colného vyhlásenia; b) okamih, keď je tovar dodaný na iné miesto určenia než to, na ktoré sa vzťahuje povolenie umožňujúce, aby tento tovar opustil colné územie Spoločenstva s úplným alebo čiastočným oslobodením od vývozného cla; c) ak colné orgány nemôžu určiť okamih uvedený v písm. b), uplynutie lehoty stanovenej na predloženie dôkazu o tom, že podmienky oprávňujúce tovar na takéto oslobodenie boli splnené. 3. Ak tovar, ktorý podlieha vývoznému clu, opúšťa colné územie Spoločenstva bez colného vyhlásenia je dlžníkom: a) každá osoba, od ktorej sa vyžaduje splnenie príslušnej povinnosti; b) každá osoba, ktorá sa zúčastnila konania, ktoré viedlo k nesplneniu povinnosti a ktorá si bola vedomá alebo si mala byť vedomá, že colné vyhlásenie nebolo podané, ale malo byť. 4. Ak colný dlh vzniká ako dôsledok nedodržania podmienok, za ktorých tovar mohol opustiť colné územie Spoločenstva s úplným alebo čiastočným oslobodením od vývozného cla, je dlžníkom: a) deklarant; b) v prípade nepriameho zastúpenia osoba, z ktorej poverenia je vyhlásenie vypracované. Oddiel 4 Ustanovenia spoločné pre colné dlhy vzniknuté pri dovoze a vývoze Článok 55 Zákazy a obmedzenia Dovozný alebo vývozný colný dlh vzniká aj v prípade tovaru, na ktorý sa vzťahujú opatrenia o zákaze alebo obmedzení vývozu alebo dovozu akéhokoľvek druhu. Colný dlh však nevzniká, ak sú na colné územie Spoločenstva nezákonne dovezené falšované peniaze alebo omamné a psychotropné látky, ktoré nie sú dovážané s cieľom ich uvedenia do hospodárskeho obehu pod prísnym dohľadom príslušných orgánov s cieľom ich použitia na lekárske alebo vedecké účely. Na účely sankcií vzťahujúcich sa na porušenie colných predpisov sa však colný dlh považuje za vzniknutý, pokiaľ je podľa práva členského štátu clo alebo existencia colného dlhu základom na stanovenie sankcií. Článok 56 Niekoľko dlžníkov Ak je za zaplatenie jedného colného dlhu zodpovedných niekoľko osôb, zodpovedá každá za celý dlh. Uprednostňuje sa však v prvom rade vymáhanie colného dlhu od zaregistrovaného dovozcu alebo vývozcu. Ak jedna alebo viac týchto osôb dobrovoľne porušili colné predpisy, uprednostňuje sa vymáhanie colného dlhu od týchto osôb. Článok 57 Všeobecné pravidlá pre výpočet sumy cla 1. Suma dovozného alebo vývozného cla sa určuje na základe tých pravidiel pre výpočet cla, ktoré sa vzťahovali na príslušný tovar v čase, keď v súvislosti s ním vznikol dlh. 2. Ak nie je možné presne určiť okamih, kedy colný dlh vznikol, považuje sa zaňho okamih, kedy colné orgány uznali, že tovar je v situácii, v ktorej vznikol colný dlh. Ak colným orgánom dostupné informácie však umožňujú určiť, že colný dlh vznikol pred okamihom, v ktorom dospeli k takémuto záveru, považuje sa za vznik colného dlhu najskorší okamih, kedy je možné takúto situáciu určiť. 3. Ak colné predpisy umožňujú zvýhodnené colné zaobchádzanie s tovarom, úplné alebo čiastočné oslobodenie od dovozného alebo vývozného cla podľa článku 36 ods. 2 písm. d) až g), článkov 136 až 140, 177 a 180 až 183, sa takéto zvýhodnené colné zaobchádzanie s tovarom, úplné alebo čiastočné oslobodenie od dovozného alebo vývozného cla uplatňuje v prípadoch, v ktorých colný dlh vznikol podľa článkov 51 alebo 54 pod podmienkou, že správanie príslušnej osoby nespôsobilo podvodné konanie. Článok 58 Všeobecné pravidlá pre výpočet sumy cla 1. Ak vznikli na colnom území Spoločenstva náklady na uskladnenie alebo obvyklú manipuláciu v súvislosti s tovarom umiestneným do colného režimu, takéto náklady alebo zvýšenie hodnoty sa nezohľadňujú pri výpočte sumy dovozného cla, ak deklarant poskytol dostatočný dôkaz o týchto nákladoch. Colná hodnota, charakter a pôvod tovaru bez štatútu Spoločenstva použitého v operáciách sa však nezohľadňujú pri výpočte sumy dovozného cla. 2. Ak sa colné zatriedenie tovaru umiestneného do colného režimu mení ako dôsledok obvyklej formy manipulácie v rámci colného územia Spoločenstva, uplatňuje sa na žiadosť deklaranta pôvodné colné zatriedenie tovaru umiestneného do colného režimu. 3. Ak colný dlh vznikol v prípade spracovaných výrobkov vzniknutých v colnom režime aktívny zošľachťovací styk, suma dlhu sa určuje na žiadosť deklaranta na základe colného zatriedenia, colnej hodnoty, charakteru a pôvodu tovaru umiestneného v colnom režime aktívny zošľachťovací styk v čase prijatia vyhlásenia týkajúceho sa tohto tovaru. Článok 59 Vykonávacie opatrenia Komisia prijíma opatrenia v súlade s postupom uvedeným v článku 194 ods. 2, ktorými sa stanovujú: a) pravidlá pre výpočet sumy dovozného cla alebo vývozného cla, ktoré sa vzťahuje na tovar; b) ďalšie osobitné pravidlá pre osobitné colné režimy; V súlade s postupom uvedeným v článku 194 ods. 3 prijíma Komisia opatrenia zamerané na zmenu nepodstatných prvkov tohto nariadenia a prostredníctvom noriem, ktoré ustanovujú výnimky z článku 57 a 58. Článok 60 Miesto vzniku colného dlhu 1. Colný dlh vzniká na mieste, kde bolo predložené colné vyhlásenie uvedené v článkoch 49 a 53 alebo kde sa podľa článku 128 ods. 3 považuje za podané. Vo všetkých iných prípadoch je miestom, kde colný dlh vznikol miesto, kde dochádza k udalostiam, pri ktorých vzniká. Ak nie je možné toto miesto určiť, colný dlh vzniká na mieste, kde colné orgány uznali, že tovar je v situácii v ktorej vznikol colný dlh. 2. Ak bol tovar prepustený do colného režimu, ktorý nezanikol, a miesto nie je možné určiť podľa druhého alebo tretieho pododseku odseku 1 počas určeného obdobia, colný dlh vzniká na mieste, kde bol tovar umiestnený do príslušného colného režimu alebo v rámci tohto režimu vstúpil na colné územie Spoločenstva. V súlade s postupom uvedeným v článku 194 ods. 2 prijíma Komisia opatrenia, ktorými sa ustanovuje obdobie uvedené v prvom pododseku tohto odseku. 3. Ak colným orgánom dostupné informácie umožňujú určiť, že colný dlh mohol vzniknúť na niekoľkých miestach, považuje sa za vznik colného dlhu miesto, kde vznikol prvýkrát. 4. Ak colné orgány určia, že colný dlh vznikol podľa článku 51 ods. 1 písm. a) v inom členskom štáte a suma tohto dlhu je nižšia ako 100000EUR, považuje sa za miesto vzniku dlhu členský štát, kde sa urobil nález. KAPITOLA 2 ZÁRUKA ZA MOŽNÝ ALEBO EXISTUJÚCI COLNÝ DLH Článok 61 Všeobecné ustanovenia 1. Táto kapitola sa uplatňuje na záruky za colné dlhy, ktoré vznikli alebo ktoré mohli vniknúť, ak nie je uvedené inak. 2. Colné orgány môžu požadovať od dlžníka poskytnutie záruky, aby sa zabezpečilo zaplatenie colného dlhu a iných poplatkov, najmä DPH a spotrebnej dane, ako sa uvádza v platných ustanoveniach o DPH a spotrebnej dani. 3. Ak colné orgány požadujú poskytnutie záruky, požaduje sa od dlžníka alebo osoby, ktorá sa mohla stať zodpovednou za tento dlh. 4. V súvislosti s konkrétnym tovarom alebo konkrétnym vyhlásením colné orgány požadujú poskytnutie iba jednej záruky. Záruka poskytnutá za konkrétne vyhlásenie sa uplatňuje na colný dlh v súvislosti s celým tovarom zahrnutým vo vyhlásení alebo prepusteným na jeho základe, nezávisle od toho, či je vyhlásenie správne. 5. Colné orgány povoľujú, aby záruku poskytla osoba iná ako tá, od ktorej sa požaduje. 6. Na žiadosť osoby uvedenej v odsekoch 3 alebo 5 tohto článku môžu colné orgány v súlade s článkom 67 ods. 1 a 2 povoliť poskytnutie komplexnej záruky na pokrytie colného dlhu v súvislosti s dvoma alebo viacerými operáciami, vyhláseniami alebo colnými režimami. 7. Záruka sa nepožaduje od štátov, regionálnych alebo miestnych vládnych orgánov alebo iných verejnoprávnych orgánov v súvislosti s činnosťami, v ktorých sú činné ako verejné orgány. V súlade s postupom uvedeným v článku 194 ods. 3 prijíma Komisia opatrenia zamerané na zmenu nepodstatných prvkov tohto nariadenia prostredníctvom noriem,ktoré stanovujú iné prípady, v ktorých sa nemá požadovať žiadna, ani znížená záruka. 8. Colné orgány môžu ustanoviť výnimku z požiadavky poskytnúť záruku, ak suma, ktorá sa má zaručiť nepresahuje štatistický prah pre vyhlásenia stanovený v súlade s článkom 12 nariadenia Rady (ES) č. 1172/95 z 22. mája 1995 o štatistike obchodovania s tovarom Spoločenstva a jeho členských štátov s nečlenskými krajinami [16]. 9. Záruka prijatá alebo povolená colnými orgánmi je platná na celom colnom území Spoločenstva na účely, na ktoré slúži. V súlade s postupom uvedeným v článku 194 ods. 3 prijíma Komisia opatrenia zamerané na zmenu nepodstatných prvkov tohto nariadenia prostredníctvom noriem, ktorými sa ustanovujú výnimky z prvého pododseku tohto odseku. Článok 62 Povinná záruka 1. Ak je poskytnutie záruky povinné a podlieha pravidlám prijatým podľa odseku 3, colné orgány stanovujú sumu takejto záruky v rovnakej výške presnej sumy daného colného dlhu, ak sa suma môže s určitosťou určiť v okamihu, keď sa záruka požaduje. Ak nie je možné určiť presnú sumu colného dlhu, suma záruky sa stanovuje na najvyššiu colnými orgánmi odhadovanú sumu colného dlhu, ktorý vznikol alebo môže vzniknúť. 2. Bez toho, aby bol dotknutý článok 67, ak sa za colný dlh, ktorého suma sa mení, poskytla komplexná záruka, suma takejto záruky sa stanovuje vo výške, ktorá umožňuje kedykoľvek pokryť dané colné dlhy. 3. V súlade s postupom uvedeným v článku 194 ods. 2 môže Komisia prijať opatrenia na vykonávanie odsekov 1 a 2 tohto článku. Článok 63 Dobrovoľná záruka Ak je poskytnutie záruky dobrovoľné, v každom prípade požadujú colné orgány takúto záruku, ak sa domnievajú, že colný dlh určite nebude zaplatený v rámci predpísaného obdobia. Jej sumu stanovujú tieto orgány tak, aby nepresahovala výšku uvedenú v článku 62. V súlade s postupom uvedeným v článku 194 ods. 2 prijíma Komisia opatrenia stanovujúce, kedy je záruka dobrovoľná. Článok 64 Poskytnutie záruky 1. Záruka sa môže poskytnúť jedným z týchto spôsobov: a) zložením hotovosti alebo akýmkoľvek iným spôsobom platby uznaným colnými orgánmi ako ekvivalent zloženia hotovosti, uskutočneným v mene euro alebo mene členského štátu, v ktorom sa záruka požaduje; b) záväzkom, ktorý ponúkol ručiteľ; c) inou formou záruky, ktorá rovnako zaručuje, že colný dlh bude zaplatený, ako je vyhlásenie o zhode s existujúcou dohodou v tomto sektore, notárske vyhlásenie, osobitná dohoda medzi subjektmi a colnými orgánmi atď. V súlade s postupom uvedeným v článku 194 ods. 2 prijíma Komisia opatrenia, ktorými sa určujú formy záruky uvedené v písm. c) prvého pododseku tohto odseku. 2. Záruka vo forme zloženia hotovosti alebo platby považovanej za rovnocennú zloženiu hotovosti sa vykonáva v súlade s platnými predpismi členského štátu, v ktorom je záruka požadovaná. Článok 65 Voľba záruky Osoba, od ktorej sa požaduje poskytnutie záruky, si môže zvoliť z foriem záruk stanovených v článku 64 ods. 1. Colné orgány však môžu odmietnuť prijatie zvolenej formy záruky, pokiaľ nie je zlučiteľná s riadnym fungovaním príslušného colného režimu. Colné orgány môžu požadovať, aby bol zvolený spôsob záruky zachovaný pre určité obdobie. Článok 66 Ručiteľ 1. Ručiteľ uvedený v článku 64 ods. 1 písm. b) musí byť tretia osoba, ktorá má sídlo na colnom území Spoločenstva. Pokiaľ nie je ručiteľom banka alebo iná oficiálne uznaná finančná inštitúcia akreditovaná v Spoločenstve, musí byť ručiteľ schválený colnými orgánmi, ktoré požadujú záruku. 2. Ručiteľ sa písomne zaväzuje zaplatiť zaručenú sumu colného dlhu. Záväzok zahŕňa v rámci zaručenej sumy splatné sumy dovozného alebo vývozného cla po overení po prepustení. 3. Colné orgány môžu odmietnuť schváliť ručiteľa alebo spôsob navrhovanej záruky, pokiaľ nie je dostatočná na zabezpečenie zaplatenia colného dlhu počas stanoveného obdobia. Článok 67 Komplexná záruka 1. Povolenie uvedené v článku 61 ods. 6 sa udeľuje iba osobám, ktoré spĺňajú tieto podmienky: a) majú sídlo v Spoločenstve; b) nedopustili sa žiadneho vážneho alebo opakovaného porušenia colných alebo daňových predpisov; c) sú pravidelnými používateľmi príslušných colných režimov alebo colné orgány o nich vedia, že majú potenciál splniť svoje povinnosti v súvislosti s týmito režimami. 2. Ak sa má poskytnúť komplexná záruka za colné dlhy, ktoré môžu vzniknúť, môže hospodársky subjekt v súlade s článkom 61 ods. 7 použiť komplexnú záruku so zníženou sumou alebo mu môže byť záruka odpustená pod podmienkou, že sú splnené aspoň tieto kritériá: a) správne používanie príslušného colného režimu počas určitého obdobia; b) spolupráca s colnými orgánmi; c) vzhľadom na odpustenie záruky, dobrá finančná situácia, ktorá je dostatočná na splnenie záväzkov tejto osoby. 3. V súlade s postupom uvedeným v článku 194 ods. 2 môže Komisia prijíma opatrenia upravujúce udeľovanie povolení podľa odsekov 1 a 2 tohto článku. Článok 68 Dodatočné ustanovenia týkajúce sa používania záruk 1. V prípadoch, v ktorých colný dlh mohol vzniknúť v rámci osobitných colných režimov, sa uplatňujú odseky 2, 3 a 4. 2. Odpustenie záruky povolené v súlade s článkom 67 ods. 2 sa neuplatňuje na tovar, ktorý sa považuje za momentálne zaťažený zvýšeným rizikom. V súlade s postupom uvedeným v článku 194 ods. 3 prijíma Komisia opatrenia zamerané na zmenu nepodstatných prvkov tohto nariadenia prostredníctvom noriem na vykonávanie prvého pododseku tohto odseku. 3. Za osobitných okolností môže Komisia v súlade s postupom uvedeným v článku 194 ods. 3 prijať opatrenia zamerané na zmenu nepodstatných prvkov tohto nariadenia prostredníctvom noriem dočasne zakazujúcich používanie komplexnej záruky so zníženou sumou uvedenou v článku 67 ods. 2. 4. Ak sa zistí, že tovar, pre ktorý bola určená komplexná záruka sa stal predmetom veľkého podvodu, Komisia môže v súlade s postupomv článku 194 ods. 3 prijať opatrenia zamerané na zmenu nepodstatných prvkov tohto nariadenia prostredníctvom noriem dočasne zakazujúcich používanie komplexnej záruky. Článok 69 Dodatočná záruka alebo nahradenie záruky Ak colné orgány zistia, že poskytnutá záruka už naďalej nepredstavuje istú alebo dostatočnú záruku zaplatenia colného dlhu počas stanového obdobia, požadujú od akejkoľvek osoby uvedenej v článku 61 ods. 3, aby podľa svojej voľby poskytla dodatočnú záruku alebo aby nahradila pôvodnú záruku novou zárukou. Článok 70 Uvoľnenie záruky 1. Colné orgány uvoľňujú záruku, ak colný dlh zanikne alebo už nemôže vzniknúť. 2. Ak colný dlh zanikne čiastočne alebo môže vzniknúť už len pre časť zabezpečenej sumy, uvoľňuje sa na žiadosť dotknutej osoby zodpovedajúca časť záruky, pokiaľ príslušná suma tento úkon neopodstatňuje. 3. V súlade s postupom uvedeným v článku 194 ods. 2 môže Komisia prijať opatrenia na implementáciu odsekov 1 a 2 tohto článku. KAPITOLA 3 VYMÁHANIE CLA A PLATBA CLA, VRÁTENIE A ODPUSTENIE CLA Oddiel 1 Určenie, oznámenie dlžníkovi a zápis sumy cla do účtovnej evidencie Článok 71 Určenie sumy cla Sumu splatného cla určujú colné orgány zodpovedné za územie, na ktorom colný dlh vznikol alebo ktoré sa za toto územie považuje v súlade s článkom 60, hneď ako majú potrebné informácie. Článok 72 Oznámenie colného dlhu 1. Rozhodnutie o určení sumy splatného cla sa oznamuje dlžníkovi spôsobom určeným vo vnútroštátnych predpisoch na území, na ktorom dlh vznikol. Oznámenie uvedené v prvom pododseku sa nepodáva v týchto situáciách: a) ak bolo počas konečného určovania sumy cla zavedené dočasné opatrenie obchodnej politiky vo forme cla; b) ak suma splatného cla presahuje sumu určenú na základe rozhodnutia urobeného v súlade s článkom 21; c) ak pôvodné rozhodnutie neoznámiť sumu cla alebo oznámiť sumu cla, ktorá je nižšia ako splatná suma bolo urobené na základe všeobecných predpisov, ktoré boli neskôr vyhlásené za neplatné rozhodnutím súdu; d) v prípadoch, v ktorých sú colné orgány oslobodené od oznamovania sumy cla. V súlade s postupom uvedeným v článku 194 ods. 2 prijíma Komisia opatrenia na implementáciu písm. d) druhého pododseku tohto odseku. 2. Ak je suma splatného cla rovnaká ako suma oznámená v colnom vyhlásení, nie je potrebné dlžníkovi oznámiť rozhodnutie uvedené v odseku 1. V takýchto prípadoch je prepustenie tovaru colnými orgánmi rovnocenné s rozhodnutím, ktorým sa dlžníkovi oznamuje suma splatného cla. 3. Ak sa neuplatňuje odsek 2 tohto článku, rozhodnutie, ktorým sa určuje suma splatného cla sa oznámi dlžníkovi do štrnástich dní odo dňa, kedy colné orgány môžu prijať toto rozhodnutie v súlade s článkom 17 ods. 4. Článok 73 Lehota na oznámenie colného dlhu 1. Oznámenie rozhodnutia, ktorým sa určuje suma cla, sa nemôže dlžníkovi vydať po uplynutí obdobia troch rokov odo dňa, kedy colný dlh vznikol. 2. Ak je colný dlh dôsledkom konania uskutočneného v čase, v ktorom mohlo viesť k trestnému súdnemu konaniu, trojročné obdobie stanovené v odseku 1 sa predlžuje na obdobie desať rokov. 3. Ak bolo podľa článku 24 podané odvolanie, obdobia stanovené v odsekoch 1 a 2 tohto článku sa pozastavujú počas trvania odvolacieho konania odo dňa, kedy bolo odvolanie podané. 4. Ak podľa článku 84 ods. 3 znovu vznikne zodpovednosť za colný dlh, obdobia stanovené v odsekoch 1 a 2 tohto článku sa považujú za pozastavené odo dňa, kedy bola žiadosť o vrátenie alebo odpustenie podaná v súlade s článkom 90, pokiaľ sa neprijme rozhodnutie o vrátení alebo odpustení. Článok 74 Zápis do účtovnej evidencie 1. Colné orgány uvedené v článku 71 zapisujú sumu splatného cla do účtovnej evidencie. Prvý pododsek sa neuplatňuje v prípadoch uvedených v druhom pododseku článku 72 ods. 1. Colné orgány nemusia zapísať do účtovnej evidencie sumy cla, ktoré podľa článku 73 už viac nemôžu byť oznámené dlžníkovi. 2. Členské štáty stanovujú praktické postupy na zapisovanie súm cla do účtovnej evidencie. Tieto postupy sa môžu odlišovať podľa toho, akú istotu majú colné orgány s ohľadom na okolnosti za ktorých colný dlh vznikol, že tieto sumy budú zaplatené. Článok 75 Okamih zápisu do účtovnej evidencie 1. Ak colný dlh vznikol prijatím colného vyhlásenia o tovare pre iný colný režim ako dočasné použitie s čiastočným oslobodením od dovozných ciel alebo v dôsledku akéhokoľvek iného úkonu, ktorý má rovnaký právny účinok ako toto prijatie, zapíše sa suma splatného cla do účtovnej evidencie do štrnástich dní od prepustenia tovaru. Ak však bola táto platba zabezpečená, môže byť celková suma cla vzťahujúca sa na všetok tovar prepustený jednej a tej istej osobe počas obdobia stanoveného colnými orgánmi, ktoré nesmie presiahnuť 31 dní, zapísaná do účtovnej evidencie celkove na konci tohto obdobia. Takýto zápis do účtovnej evidencie sa uskutoční do piatich dní odo dňa uplynutia príslušného obdobia. 2. Ak tovar môže byť prepustený za určitých podmienok upravujúcich určenie sumy splatného cla alebo jeho výber, uskutoční sa zápis do účtovnej evidencie v rámci štrnástich dní odo dňa, kedy suma splatného cla je určená alebo povinnosť zaplatiť toto clo je stanovená. Ak sa však colný dlh týka predbežného opatrenia obchodnej politiky, ktorá má formu cla, suma splatného cla sa zapíše do účtovnej evidencie do dvoch mesiacov odo dňa uverejnenia nariadenia stanovujúceho konečné opatrenie obchodnej politiky v Úradnom vestníku Európskej únie. 3. Ak colný dlh vznikol za okolností, ktoré nie sú zahrnuté v odseku 1, suma splatného cla sa zapíše do účtovnej evidencie do štrnástich dní odo dňa, kedy colné orgány môžu vypočítať sumu daného cla a určiť dlžníka. 4. Ak sa suma splatného cla nezapísala v súlade s odsekmi 1, 2 a 3 alebo sa určila a zapísala do účtovnej evidencie v nižšej výške ako splatná suma, odsek 3 sa uplatňuje primerane aj pre sumu cla, ktorá má byť vybratá alebo zostáva na vybratie. 5. Lehoty na zápis do účtovnej evidencie ustanovené v odsekoch 1, 2 a 3 sa neuplatňujú za nepredvídateľných okolností alebo v prípadoch vyššej moci. Článok 76 Vykonávacie opatrenia Komisia môže v súlade s postupom uvedeným v článku 194 ods. 2 prijať opatrenia, ktorými sa stanovujú pravidlá pre zápis do účtovnej evidencie: Oddiel 2 Lehoty a postupy pri platbe cla Článok 77 Všeobecné lehoty pri platbe, kontrola platby 1. Sumy cla oznámené v súlade s článkom 72 platí dlžník počas obdobia určeného colnými orgánmi. Bez toho, aby bol dotknutý článok 25 ods. 2 toto obdobie nepresahuje desať dní od oznámenia sumy splatného cla dlžníkovi. V prípade súhrnného zapísania do účtovnej evidencie za podmienok stanovených v článku 75 ods. 1 druhom pododseku sa suma stanovuje tak, aby neumožnila dlžníkovi získať dlhšiu lehotu splatnosti, než ktorú by získal, ak by mu bol udelený odklad platby v súlade s článkom 79. Dotknutá osoba, v prípade ktorej je zrejmé, že prijala oznámenie neskoro a z tohto dôvodu je neschopná vykonať platbu počas stanoveného obdobia, má nárok na automatické predĺženie tohto obdobia. Na žiadosť dlžníka môžu colné orgány predĺžiť obdobie aj vtedy, ak sa suma splatného cla určila počas overenia po prepustení, ako sa uvádza v článku 29. Bez toho, aby tým bol dotknutý článok 82 ods. 1 nesmú tieto predĺženia presiahnuť obdobie nevyhnutné pre dlžníka, na prijatie príslušných krokov smerujúcich k splneniu jeho povinnosti. 2. Ak má dlžník nárok na niektorú z uľahčení platby stanovených v článkoch 79 až 82, platba sa vykonáva počas obdobia alebo období stanovených v súvislosti s týmito uľahčeniami. 3. V súlade s postupom uvedeným v článku v článku 194 ods. 3 prijíma Komisia opatrenia zamerané na zmenu nepodstatných prvkov tohto nariadenia prostredníctvom noriem,ktoré ustanovujú podmienky pre pozastavenie lehôt pri platbe dlhu v týchto situáciách: a) ak je žiadosť o odpustenie cla podaná v súlade s článkom 90; b) ak sa má tovar zhabať, zničiť alebo prenechať v prospech štátu; c) ak colný dlh vznikol podľa článku 51 a existuje viac ako jeden dlžník. Článok 78 Platba 1. Platba sa uskutočňuje v hotovosti alebo akýmikoľvek inými prostriedkami, ktoré majú rovnaký účinok vrátane vyrovnania kreditného zostatku, po dohode s colnými orgánmi. 2. Platbu môže namiesto dlžníka uskutočniť tretia osoba. Článok 79 Odloženie platby Bez toho, aby bol dotknutý článok 85, colné orgány na žiadosť príslušnej osoby a podľa ustanovenia o záruke povoľujú odloženie platby splatného cla jedným z týchto spôsobov: a) oddelene pre jednotlivé sumy cla zapísané do účtovnej evidencie v súlade s prvým pododsekom článku 75 ods. 1 alebo článkom 75 ods. 4; b) súhrnne pre všetky sumy cla zapísané do účtovnej evidencie v súlade s prvým pododsekom článku 75 ods. 1 počas obdobia stanoveného colnými orgánmi, ktoré nepresahuje 31 dní; c) súhrnne pre všetky sumy cla, ktoré tvoria jednotný zápis v súlade s druhým pododsekom článku 75 ods. 1. Článok 80 Lehoty pri odloženej platbe 1. Obdobie, na ktoré sa platba odkladá, je podľa článku 79 30 dní. Vypočítava sa ako je stanovené v odsekoch 2, 3 a 4 tohto článku. 2. Ak je platba odložená v súlade s článkom 79 písm. a), obdobie začína v deň, kedy sa suma splatného cla oznámila dlžníkovi. 3. Ak je platba odložená v súlade s článkom 79 písm. b), ob